text:
Stupizza di Pulfero
il comun di Pulfero e à inmaneade, domenie 31 di Lui 2016, une fieste lì des malghis su la mont Mia in ocasion de concession forestâl par il sfrutament dal bosc… l’apontament al jere aes 11H30… tant che cualchidun al rivave in machine dilunc la strade forestâl, chei altris acompagnâts da dôs vuidis, Stefania e Marco, a levin a pît dilunc il troi che da Stupizza e rive sù la Mont Mia… une biele cjaminade fate cun calme in 2H30 e passant traviers bielis boschetis e i crets di calcâr inte part ad alt… a pene tacade la cjaminade o vin podût viodi a man çampe lis ruvinis di un antic borc, Pedrobac abitât fin al inizi dal ‘900, che e veve un mût inzegnôs di conservâ il formadi e altris prodots metintju dentri un çondar taponât cun lis pieris e lassant dome doi piçui barcons in mût che al fos il zîr di aiar, in chest mût la temperadure si mantignive simpri compagne dilunc dutis lis stagjons… po dopo il troi al tacave a lâ sù e stant che al jere une vore di scjafoiaç o vin sudât trê cjamesis… lis robis a son ladis miôr rivant inte valade dal Pradolino… une valade une vore alte che e je stade sgjavade dal Nadison intal cret di calcâr , par vie che il so jet al passave, tancj agns indaûr, di chestis bandis… rivant aes malghis tor lis 11H30 o vin podût gjoldi di un biel licôf cun bire, vin e di gustâ pastesute cun tocj di cjar, e par secont a jerin i ćevapčići o lis fetutis di cjar cun la polente o ancje i fasûi… insome tante robe… ma par cui che e veve fate dute che cjaminade e al veve ancjemò di tornâ indaûr a pît salacor une biele fete di angurie o dei pierçui a saressin lâts une vore benon… tant che si mangjave, il sindic e i studiôs nus contavin de concession e de impuartance di chest bosc, stant che al è deventât SIC ven a stai Sît d’Interès Comunitari, e di ce che a àn intenzion di fâ par tignîlu in bon stât… tor la une, cun Marco, o vin decidût di tornâ indaûr stant che il meteo nus faseve viodi che al jere dongje a rivâ un biel burlaç… e cheste e je stade la nestre fortune par vie che rivâts al parcament, tor lis 15H00, pôc dopo e tacave a gotâ e in cinc minûts si à discjadenade une biele bissebove… no sai però cemût che e je lade a finîle a chei altris che cun Stefania a jerin restâts sù par gjoldi dal conciert di trombis e che a son partîts plui a tart… un graciis di cûr a Stefania e Marco che nus àn vuidât displeantnus lis bielecis de nature e un riviodisi a ducj l’an che al ven… mandi a ducj !!!
look at… the photos: Cjaminade Monte Mia


c: text/html

text:
"Maçalizi - il dio del massacro", ai 29 e ai 30 di Lui a Cividât la version furlane di "Le Dieu de carnage" di Yasmina Reza
Un altri apontament dal program dal Mittelfest là che la lenghe furlane e je protagoniste al è chel cun Maçalizi - il dio del massacro, la version par furlan di Le Dieu de carnage, opare teatrâl di Yasmina Reza.
Ai 29 e ai 30 di Lui, cun doi spetacui par sere a 7 e mieze e a 9 di sere tal claustri di Sant Francesc, cu la regjie di Fabrizio Arcuri e Rita Maffei, Fabiano Fantini, Massimo Somaglino, Aida Talliente e la stesse Rita Maffei, a puartaran in sene chê storie di confront e di scuintri tra dôs fameis intun contest borghês, che i veve dât une cierte innomine internazionâl Roman Polanski.
Il test al è stât voltât par furlan di William Cisilino e Michele Calligaris.
Il spetacul al ven metût adun in graciis de colaborazion tra ARLeF, CSS Teatro Stabile di innovazione del F-VG e Mittelfest.
Altris informazions in cont dal spetacul si cjatin culì.

robotstxt: allowed

filter: keep


text:
De Vichipedie, la enciclopedie libare dute in marilenghe.
Bolçan (ancje: Bolzan, talianBolzano, todescBozen, ladin dolomitanBalsan/Bulsan) e je il cjâf lûc de Provincie autonome di Bolçan (inte regjon Trentin-Alt Adis/Sud Tirôl) in Italie e e à plui di 100.000 abitants. La popolazion e je par il 73% taliane, par il 26% todescje e par l'1% ladine dolomitane. La superficie dal comun e je di 52,34 kmq e la citât e je dividude in 5 circoscrizions. I furlans di Bolçan a son 742 e i ladins dolomitans a son 674.


text:
SPECIÂL TURISIM
SPECIÂL – In somp tal Friûl / Albierc difondût / Trop furlane ise Lignan? / Lant a sagre… cirint le tradizion / Torzeonâ te storie / AI 32 DI MAI. I misteris di Lignan / ATUALITÂT – Propueste di leç sul furlan / Ce che al bol in Consei Regjonâl / «Donald, la vivarositât al podê» / RAI e lenghe furlane / Lis Pentecostis te memorie di pre Beline / Talian sì, ma no dome / CURTIS E CHE SI TOCJIN. Propuestis indecentis / TERITORI – Sportel di Sant Zorç / Il cûr vert de Europe / Architet di furlanitât / Mancul isolade e plui furlane / Il turisim in Cjargne al è di passaç / NAZIONS – La sfortune di jessi tal stât plui nazionalist de Europe / Elezions in Scozie: cussì il vôt / Elezions in Scozie: Alex Salmond / CULTURE – Piermario Ciani, psiconaute / Un om tra i oms / «Udin e conte» / DAMNATIO MEMORIAE. 5 – I altârs dal patriarcjât di Aquilee /
*** Fracant su la cuviertute si scjame il pdf dal numar. Buine leture.


text:
#15 – Pôreroi
Cence vê a clâr cemût e di dulà ogni tant e vignive parade indaûr di un alc interni che la obleave a restâ ferme dal dût, blocade. Fin ca si pues tirâ fûr che la pôre e veve pardabon condizionade dute la sô esistence.
E jere nassude intune cjasade di sorestants dulà che si veve dispatussade in maniere strissinide vie pe une infanzie di isolament. Cence un vincul vêr, di solit e vignive tignude a ments dome par baiaressis. Par agns i siei gjenitôrs a vevin fat i diplomatics ator pal mont e la sole robe che i vevin lassade e jere une siore ereditât.
Cumò a trentecinc agns e di bessole e passave i dîs e lis gnots drindulant in ambients di biele int, straplens di pucefadiis che tant che jê a gjoldevin de fortune des lôr fameis.
Biel a pueste, intune di chês adunadis de alte societât i si svicinà un personaç che no veve mai viodût, un francês che al dave jù di vê cognossût i siei gjenitôrs a Parîs cuant che a vevin une incjarie te ambassade. Chê e fo la prime tabaiade, un intop che subit al capità intun rapuart di amicizie che cul timp al colâ in matrimoni.
Sù par jù e veve cjatât un saponte che i dave dute la sigurece par distacâsi de pôre. Lui, tant che un professionist, al saveve scoltâle e dâi simpri lis justis, al incjarnave une sorte di eroi che le veve liberade dal mostri dai timôrs.
Cumó cence pôre di svolâ a tacarin a zirâ ator pal mont, grandis citâts plenis di int e isulutis vueidis dulà che si fermavin par setemanis. E fo propit li, intune oasi dulà che la veretât e vignì fûr.
Par câs e scuvierzè che lui al jere un cjaçadôr di fortunis, un farisaic che al veve cognossût i siei gjenitôrs a Parîs dulà che i vevin fat savê di vê une fie une vore malinconiche che no cjatave il dret. Lui, intant che al scoltave la lôr storie, al tramaiave la sô gnove fature.
Magari cussì no in chê isule e viodè la sô ultime lûs. La pôre che simpri i veve dât segnâi di no lâ indevant, cumò gjavade vie, i veve fat pierdi la sô fortune e i vevin fat la fieste.
di ***
#1***


text:
Ducj i dâts dal rapuart dal Ersa
CCemût isal lât l’an agricul in Friûl-Vignesie Julie intal 2021? Nus al dîs l’Ersa intal so rapuart plui resint.
◆ La Sau (Superficie Agricule Doprade) in Friûl-Vignesie Julie e je di 222.387 etars (+0,6% a pet dal 2020). Dai dâts al ven fûr che lis superficiis a aratîfs a son risultadis di 116.761 etars e a son caladis dal 1,6%, intant che a son cressudis sedi chês a prâts, passons e mangjaduris (66.176 etars, +3,1%), sedi chês cun culturis legnosis di pome (30.957 etars, +1,8%). Chestis trê categoriis a son lis principâls intal compart agricul regjonâl e, intal 2021 a àn rapresentât il 97% de Sau. Plui di metât de SAU, di fat, e je stade destinade a aratîfs, il 30% a prâts, passons e mangjaduris e il 14% aes culturis legnosis di pome. La incidence des superficiis agriculis ritiradis de produzion, dai vivârs, dai orts e dai broilis familiârs e des culturis legnosis no di pome e je risultade, al contrari, residuâl (3%). Par ce che al tocje i vivârs, si segnale che il 93% des superficiis dedicadis a chel ûs e je stade destinade al vivarisim viticul.
◆ Tra i aratîfs plui impuartants a son caladis lis superficiis destinadis ae blave (46.347 etars, -5,8%), al vuardi (9.452 etars, -5,6%), al soròs (1.200 etars, -39,8%), al gjirasol (2.352 etars, -49,9%) e ae colze (2.057 etars, -36,9%), intant che a son cressudis chês a forment tenar (11.368 etars, +4,9%) e soie (61.137 etars, +8,4%). Par ce che al tocje lis culturis legnosis di pome, invezit, a son cressudis lis superficiis dedicadis ai vignâi (28.688 etars, +1,3%), che a àn rapresentât il 93% des superficiis di cheste categorie, e ai miluçârs (1.318 etars, +7,8%). A son caladis, invezit, lis coltivazions di kiwis (491 etars, -5,6%). Di segnalâ la difusion dal noglâr (384 etars, +34,3%), dal ulîf (278 etars, +9,0%) e dal cocolâr (121 etars, +92,1%).
◆ Tra lis ortaiis, i plui coltivâts a son i sparcs (236 etars), e po dopo lis patatis (217 etars).
La zootecnie
Il compart zootecnic al è articolât intal arlevament di diviersis speciis, tra chês lis principâls a restin i bovins e i suins. Tra i prodots alimentârs di plui presi che a derivin di cheste filiere, la produzion dal formadi Montâs Dop e je stade plui basse dal 7,0% a pet dal 2020, an che al jere stât caraterizât di un numar di piecis record. Il numar di cuessis trasformadis intal persut di San Denêl Dop, invezit, al è stât superiôr dal +3,1% a pet dal 2020. Il compart dal lat e dai siei derivâts al à viodude une incressite dai presits dal lat te stale e dai formadis inte part finâl dal an, dopo dal aument dai presits des culturis ae fonde de alimentazion zootecniche. Par ce che al tocje il persut di San Denêl Dop, la incressite dal presit e jere scomençade za tal periodi estîf. Il compart itic al à evidenziât une riprese des esportazions (+18,2%) passant i valôrs di prime de pandemie. Al contrari, lis importazions di prodots itics regjonâi frescs e trasformâts a son caladis dal 26,7%, miorant il salt comerciâl. La produzion di trutis e je tornade sui valôrs dal 2019 e si è metude in linie cui cambiaments inte domande de bande dai consumadôrs. Par ce che al tocje, invezit, lis produzions di aghis marinis, e je stade rilevade une lizere flession inte produzion di pescjât (-0,6%) e dal lôr valôr (-3,7%), cundut dal aument dal presit medi des speciis itichis principâls pescjadis. Al è cressût ancje il presit medi dai moluscs bivalvis arlevâts, cun incressitis plui altis dal 36% che a àn favorît il compart dai pedoi di mâr, cuntune produzion in riprese a pet dal 2020 (+5,2%), intant che e va indevant la contrazion inte pescje dai caparots (-37,8%). ❚


text:
#11 – Cûr, respîr e cjâf
Come un cordon di luvin, il cablut a spirâl al zonte la orele al piçul cronometri analogjic.
Il poleâr al vibre un moment, pandint un pocje di indecision. Ma une fuarce misteriose lu met in moto. In curt il boton al è scliçât. Cumò no si pues plui tornâ indaûr.
Il ticament al scomence, segnant il timp.
Al è pôc plui svelt dal bati dal cûr. Sì, il cûr. Il tambûr uman che al rivoche fuart dentri, cumò al à di ralentâ, dismolâsi, cjatâ un gnûf pas.
Eco che in zûc al jentre il respîr. L’aiar. Dentri e fûr, alt e bas. Prin al jemple, po al svuede. Un mateç che al devente une naine, dolce ma precise.
Ma nol baste.
Al covente un regjist, un coordenadôr che al controli lis speris dal cuarp, che al movedi il centri in mût di no pierdi l’ecuilibri. Il cjâf. Lui al à di guviernâ dut, subit, prin che al sedi masse tart.
Cûr, respîr e cjâf. Cumò dut al è perfet. Baste dome concentrâsi par no pierdi il ritmi e, robe piês, berdeâsi e là… fûr timp.
La man, ferme e sigure, si poie cun calme e lentece sul pomul sagrinât.
Cûr, respîr e cjâf.
Cûr, respîr e cjâf.
L’om cumò al è cuiet. Il ticament al va indenant ma lui no lu sint plui. Al è jentrât dentri. Il cerviel al à cjapât il comant e al vuide lui. Sigûr, braurôs, cence pôre di lâ fûr strade.
Il pomul al zire viers çampe, prin svelt e po plui planc, frenant. Il pinsîr al dissegne un numar. Il prin, il plui impuartant.
Tic!
L’om al cjape coragjo. Al è dentri tai timps. Velu alore il pomul che al zire di chê altre bande, cheste volte planc, plui regolâr. Cemût mai? Subit sclarît: il secont numar al è dongje dal prin.
Tic!
Vie svelts cumò da bande contrarie. Velu il tierç numar che si svicine, fasintsi spazi jenfri chei che a vegnin prime di lui. Conte planc. Ultime cifre. Cualchi grât ancjemò…
Tic!
La mantie e zire, liberant une sfese di lûs.
Cumò il timp al pues fermâsi.
di***
#1***


text:
Coder
Il non Coder al manifeste in maniere clare une identitât romane, dade dal riferiment de çocje stradâl "quaterno lapide", ma la presince di reperts e di costruzions dentri tai cimitieris fatis a forme di tombe a pandin ancje une identitât leade ae civiltât vignude prime di chê romane. Cheste strade e vignive di Concuardie, e scjavaçave il Tiliment tal vât di Plêf e par Codroip (Quadruvium) si zontave dongje di Glemone ae Julie Auguste. Tal sec. XIII la vile di Coder e jere sot la jurisdizion dal cjistiel di Varian, invezit tal sec. XIV e XV sot dai siôrs di Spilimberc. Dal pont di viste religjôs, Coder al dipendeve di Sedean, ma vie pal sietcent e il votcent la comunitât di Coder al manifestà simpri di plui la necessitât de sô autonomie. Tal 1922 cuntun decret dal Vescul, Coder al otignì la vicjarie e tal 1954 la parochie.
Toponomastiche
CODER (par furlan si lei Codèr): dal latin "quadernum cum decima" (ogni cuarte part) fasint riferiment cun dute probabilitât a une regjon coltivade (allusion pussibile ae centuriazion). La identitât romane e ven ufierte ancje dal riferiment al clap stradâl "quaterno lapide". Agnul M. Pittana, I nons dai paîs dal Friûl di Mieç, P.I.C. del Medio Friuli 2002.
Grediscje
La esistence di monuments preistorics (il Cjastelîr e lis 'Rivis'), di reperts archeologjics, cemût che a son lis urnis pe cinise, cjatadis tal 1746 cuant che a son stâts fats i sgjâfs dentri de cortine, o lis olmis di insediament di Ete Romane tai Lavorês, a stabilissin la esistence di un centri abitatîf che al va indaûr a un periodi che al ven prime di chel che al podarès sugjerî il non slâf di cumò di Grediscje. Il non Grediscje al è stât tirât dongje te epoche dai insediaments slâfs, che si son sucedûts in Friûl sù par jù tal 1000 d.C. A jerin colonos di etnie slave clamâts dal patriarcje par tornâ a popolâ la plane furlane vuastade des invasions dai Ongjars, che si stabilirin indulà che i insediaments di prime a jerin stâts bandonâts. Tal periodi sucessîf a forin fatis sù, a Grediscje e in difarents centris de plane furlane, lis cussì clamadis 'cortinis', sorte di cente ator de glesie, che, no dome a Grediscje, a tornave a doprâ i fossâi profonts (cemût che a son lis nestris 'Rivis') vûts in ereditât des popolazions vignudis prime, gambiantju in elements cun funzion di struturis di difese. Lis vicendis di chest paîs no puedin jessi dividudis dal "grant vât" dal flum Tiliment, che al colegave Grediscje a Voleson par mieç de "strade maiôr", e che e à determinât la sô storie. A chest vât al faseve cjâf la strade che e puartave sù di Aquilee (in chê volte clamade 'Ongjariche', vuê 'Napoleoniche'), e dal moment che l'as dai transits si è spostât viers Udin il paîs di Grediscje al è stât cjapât dentri in maniere ancjemò plui direte. Lis fonts storichis nus disin che, tal secul XII, il patriarcje al à dât chest avampost ai conts di Gurize, che lu an tignût tra alts e bas almancul fintremai ae concuiste dal Friûl di bande di Vignesie, tal 1420. Ancje se infratant si è regjistrât cualchi passaç di proprietât, che a àn cjapât dentri i siôrs di Voleson e ancje chei di Spilimberc, chestis situazions no àn segnât in maniere impuartante il svilup dal paîs. Daspò de distruzion de cortine tal 1309 e tal 1361, il paîs di Grediscje al fo testemoni e vitime des invasions dai Turcs tal 1477 e tal 1499; si segnale une fase di svilup rilevant, ancje dal pont di viste economic, te ultime part de dominazion di Vignesie, ma la 'bataie sul Tiliment', che si combatè tal mês di Març dal 1797 jenfri lis trupis di Napoleon e chês de Austrie, e causionà la dismission dal vât e il progressîf isolament dal paîs. Di chescj fats e dal lunc transit di cumierç si pues dîsi che al nas il caratar particolâr di cheste int. Inte suaze religjose, Grediscje e je nassude tant che comunitât cristiane de plêf origjinarie di Codroip, e par diviers secui e fo leade a San Lurinç e a Poç. Dal 1605 e je deventade une parochie, cu la glesie parochiâl di S. Stiefin protomartar e cun chê di campagne di S. Zorç.
Toponomastiche
GREDISCJE di Sedean (par furlan Grediscje): al è un dai nons plui comuns te toponomastiche dai paîs slâfs e al vûl dî "lûc cenglât, fortificât". Al è probabil che l'insediament di Grediscje al vedi cjapât il non dal cjastelîr (fortificazion di ete preistoriche che al è li dongje). Agnul M. Pittana, I nons dai paîs dal Friûl di Mieç, P.I.C. dal Friûl di Mieç 2002
Grions
Su la fonde des ultimis ricercjis, la peraule Grions e ven dal non di une plante, il Grion, la "Celluna vulgaris" par latin, "erica" par talian. Tai documents a disposizion chest tiermin al salte fûr dal mudament di un toponim iniziâl Grilon (1226), Grillons duncje Griglion (sec. XVI), par deventâ daspò in maniere definitive il non Grions dal dì di vuê. Il prin document cognossût, che al fevele di Grions al è dal 1226. Al è un contrat di cession jenfri i nobii e il patriarcje. La particolaritât storiche di Grions di Sedean e je chê di jessi stade, fintremai de prime part de ete di Mieç, dot dôs jurisdizions de Glesie. Un toc dal paîs, chel a est, al jere sot di Sedean e duncje sot dal patriarcjât di Aquilee; chel altri invezit, chel a ovest, al jere sogjet ae diocesi di Concuardie e al stave sot de plêf di Turide. La linie di confin e jere marcade de strade romane viere, che e divideve di mût verticâl di nord a sud il paîs: il toc di Grions che al jere sot Aquilee al jere dal pont di viste numeric plui piçul, dut câs al veve la glesie uniche, al contrari il toc di Grions sot Concuardie al veve plui abitants, ma al jere cence lûcs di cult. Dut chest al à causionât cetantis barufis jenfri il plevan di Sedean e chel di Turide. Dome ai 20 di Jugn dal 1920 Grions, cun decret dal Vescul, e je deventade tant che vicjarie, distacade di Sedean e tal 1954 e je deventade parochie: il prin plevan clamât a vuidâ la parochie e fo don Giovanni Battista Compagno.
Toponomastiche
GRIONS di Sedean (par furlan Griòns): "in Grilons", "de Grillons" e v.i. Viôt il furlan grîòn (erica, gracchia), non di plante che si presum di origjine preromane. Agnul M. Pittana, I nons dai paîs dal Friûl di Mieç, P.I.C. dal Friûl di Mieç 2002
Panelie
A sud ovest dal teritori dal Comun di Sedean, dilunc la strade statâl che e puarte di Osôf viers il puint di Cjasarse, e sul confin cul teritori dal Comun di Codroip, tai agns sessante dal secul passât e je nassude la aree industriâl dal Comun di Sedean, clamade Panelie. La zonE e jere ancje cognossude tant che Prâts di Lorêt, par la gleseute fate sù in onôr de Madone di Lorêt.
Toponomastiche
PANELIE: creazion fate tal dì di vuê di un toponim par indicâ la aree industriâl, fate sù tai agns '60 dal secul passât e situade a Sud Ovest dal teritori dal Comun di Sedean. Agnul M. Pittana, I nons dai paîs dal Friûl di Mieç, P.I.C. dal Friûl di Mieç 2002
Ridincic
Un pôc plui a nord di Turide, no tant distant de prepositure de Ete di Mieç di San Durì, si cjate Ridincic, il centri abitât plui piçul dal comun di Sedean. La storie di chest paîs e à però une sô impuartance, soredut pe posizion strategjiche vie pe Ete di Mieç, pal vât sul Tiliment e pal marcjât, che insiemi a chel di San Durì al ven dispès ricuardât tai documents. Ridincic al fo sot la jurisdizion dai siôrs di Spilimberc, di Voleson e di Vignesie, invezit dal pont di viste religjôs al fo e ancje in dì di vuê al è dutun cu la glesie mari di Turide. Viers la fin dal sec. XVIII, daspò de colade de dominazion di Vignesie par mans dal esercit rivoluzionari francês di Napoleon, Ridincic, insiemi cui paîs rivieraschi, al ven cjapât dentri in maniere direte te bataie dal Tiliment vinçude sui austriacs. Tal 1807 Ridincic al fo zontât in maniere definitive al comun di Sedean.
Toponomastiche
RIDINCIC di Sedean (par furlan Ridincìc o Ridicìc): "In Ridincicho"ecc. Toponim prediâl in -icu, forsit di "Hortensius", par mieç "Rotensius", par trasposizion di letaris te peraule (metatesi). Agnul M. Pittana, I nons dai paîs dal Friûl di Mieç, P.I.C. dal Friûl di Mieç 2002
Rivis
Cheste frazion, paralele al scori dal flum Tiliment, e je une costruzion resinte, se si va a viodi la lungje storie dal paîs. La peraule Rivis e nas de posizion dal abitât vecjo, sui rivâi dal Tiliment, in chê aree indulà che e je plui facil che e sdrumi jù tai timps di plene. Dilunc il timp il titul de plêf di Ripis e fo identificât cun Turide, che dut câs insiemi cun Ridincic e la part a soreli a mont di Grions a fasevin part de plêf di San Zorç da la Richinvelde. Rivis, in fuarce de presince dal vât, al fo sot jurisdizions difarentis: sot dai siôrs di Voleson, sot dai conts di Gurize(1396), dal secul XV sot dai nobii Savorgnano. La storie religjose di Rivis e à tant che fîl dal discors lis cuistions e la negazion a ricognossi la plêf di Turide tant che plêf mari. Rivis e restà zontade ae plêf dongje fintremai al 1924, an che e fo fate Vicjarie indipendente.
Toponomastiche
RIVIS DI SEDEAN (par furlan Rìvis): "In Rivis" e v.i. Non furlan che e ven dal latin "ripa" cun riferiment clâr ae roste e ai rivâi dal Tiliment. Agnul M. Pittana, I nons dai paîs dal Friûl di Mieç, P.I.C. dal Friûl di Mieç 2002
San Lurinç
Paîs une vore antîc viodude la origjine cristiane che e va indaûr ai prins secui de ete di Mieç. Lis vicendis religjosis e eclesiastichis di San Lurinç a son un aspiet impuartant te storie dal paîs. Al è significatîf che i trê paîs che une volte a fasevin part de parochie (Grediscje, San Lurinç e Poç) a vedin vût (prime dal 1600) la cure spirituâl, stabilint che il plevan retôr al vessi di stâ cuatri mês in ognidun des trê localitâts. San Lurinç dal pont di viste aministratîf e civîl al fo dal secul XIII simpri sot la gastaldie di Sedean, sedi ai timps dal domini dal patriarcje di Aquilee, sedi tai timps dal domini di Vignesie. Finide la republiche di Vignesie (1797), daspò des riformis aministrativis metudis in vore di Napoleon, San Lurinç al fo zontât in maniere definitive al comun di Sedean (1807). Par ce che al rivuarde la ete di Mieç e chê veneziane no si cognossin gnovis impuartantis. La vite sociâl dal paîs a faseve stât su la istituzion de vicinie, ven a stâi, la assemblee dai cjâfs di famee par discuti e par cjapâ lis decisions inte suaze dai argoments di interès gjenerâl. La adunance si tignive intun lûc li che cumò e je place Vignesie. San Lurinç al è cun di plui interessât di une cuistion secolâr leade ai fonts privâts che si cjatin dilunc il flum Cuar e che a son in comun cui abitants di Bean e che duncje a son stâts simpri contindûts puartant cussì no a jessi motîfs di cetantis barufis. Vie pe prime campagne napoleoniche (1797), daspò che al fo butât jù il front austriac sul Tiliment, San Lurinç al fo botinât in maniere pesante, e cussì daspò ancje lis trupis dai soldâts austriacs tal 1801. San Lurinç tal 1807 al fo zontât in maniere definitive al comun di Sedean.
Toponomastiche
SAN LURINÇ di Sedean (par furlan San Laurìnc'): non di origjine cristiane. Agnul M. Pittana, I nons dai paîs dal Friûl di Mieç, P.I.C. dal Friûl di Mieç 2002
Turide
Turide e à une posizion gjeografiche, leade in maniere direte ae vite dal flum Tiliment, di une bande une vore pericolôs pes sôs plenis e di chê altre tant che pont nevralgjic di confin jenfri dôs diocesis (Concuardie e Aquilee), ma ancje tant che passaç obleât indulà che si pues scjavaçâ il flum facilmentri. Il periodi de Ete di Mieç al è, dal pont di viste storic, chel plui rilevant par Turide, stant che tal so teritori si incrosin dispès i interès de grande nobiltât furlane, come i Spilimberc, i Zuccola, i Voleson, i Cjistiel e i Savorgnan. La origjine romane di Turide e je sigurade no dome dal non ma ancje de cjatade di reperts e de centuriazion del praedium di Aquilee, che si pues verificâ te disposizion gjeometriche des antighis stradis di campagne, che a dividin il teritori di cheste aree. La particolaritât de storie di cheste localitât e je dade dal fat che Turide fintremai de ete antighe, cun Ridincic, Rivis e part di Grions, e jere sot dal pont di viste eclesiastic de plêf di San Zorç da la Richinvelde, che si cjate a man drete dal Tiliment. La plêf di Ripis, passât il Tiliment, che e corispuint a Turide, e je nomenade tal 1186-87 intune bole di Urban III, indulà che si dîs che e faseve part de diocesi di Concuardie. Di chest si dedûs il distac progressîf de plêf origjinarie e la istituzion de plêf di San Martin di Turide cun lis sôs filiâls zontadis. La storie civîl si fonde su la impuartance dal vât. Tes sostituzions di investiduris une vore frecuentis, Turide e fo proprietât dai siôrs di Spilimberc - Cuccagna (sec. XIII), daspò tal secul che al ven daûr dai Cjistiel, fintremai ae fin dai agns trente. Vie pal secul XIV, il teritori di Turide al passe in maniere graduâl sot il control dai Siôrs di Savorgnan, che indi restin parons ancje dopo, sot la dominazion di Vignesie, che dal 1420 si jere imponude su cuasi dut il Friûl. Il periodi di Vignesie (XV-XVIII sec.) e je une ete une vore difarente di chê precedente soredut pe mancjance di scuintris armâts. Ancje Turide, ae fin dal 1700, e fo cjapade dentri te prime campagne di Napolen. Daspò de colade di Napoleon, i confins eclesiastics de plêf di Turide a forin metûts a puest in maniere razionâl sot dal domini de cjase dai Asburc. Dal pont di viste civîl e jere bielzà stade zontade al Comun di Sedean tal 1807. Tal 1818 pape Piu VII al ridûs la sede arcivescuvîl di Udin a sempliç vescovât, gjavantle la poie dai vescui e jenfri lis altris disposizions, al gjave la plêf di Turide ae diocesi di Concuardie e la zonte a chê di Udin. Tal segnalâ i moments plui impuartants de storie di Turide no si puedin dismenteâ lis plenis dal Tiliment e soredut chê dal 1692 che e à fat sdrumâ jù cuasi dal dut la glesie di S. Martin e part dal paîs.
Toponomastiche
TURIDE (par furlan Turide): "Vile Turide" e v.i. dal agjetîf latin "turritus", che al ven a fûr de peraule "turris" (=tor). Agnul M. Pittana, I nons dai paîs dal Friûl di Mieç, P.I.C. dal Friûl di Mieç 2002


text:
Musica Spiccia e vincin il Premi Alberto Cesa 2020
Le formazion Musica Spiccia si è adiudicade le finalissime dal concors Premio Folkest – Alberto Cesa 2020, prestigjôs premi inserît tal ambit de cuarantedoiesime edizion di Folkest.
Le finâl si è tignude lunis 5 di Otubar a Spilimberc e a l’è stât votât il miôr grup tra vot finalists di une zurie di alt nivel fra gjornaliscj, musiciscj e produtôrs componude di John Vignola, Elisabetta Malantrucco, Duccio Pasqua, Claudia Brugnetta, Alessandro Nobis, Daniel Spizzo, Maurizio Bettelli, Edoardo De Angeli, Teresa De Sio, Elena Ledda, Alessandro D’Alessandro, Silvio Orlando e Mauro Palmas.
Il grup lombart a l’à ricevût iar sere dal Assessôr a le culture, Ester Filippuzzi, e Andrea Del Favero, diretôr artistic di Folkest, insiemi a Alberto Grassetti de Friulovest Banca e le cjantante e diretore artistiche dal Premi Parodi Elena Ledda, un cuadri dal pitôr spilimberghês Cesare Serafino, oltri a adiudicâsi le partecipazion al prossim Folkest, le edizion dal 2021, e il premi Nuovo Imaie dal va complessîf di 15.000 euros pe realizazion di une tournée.
Il grup Musica Spiccia
Pui che un grup, Musica Spiccia e je une vere orchestre, che si caraterize come realtât transgjenerazionâl: une trentine di musiciscj di dutis les etâts dai dîs agns ai “ante”, fruts e adoloessents, adults che e ’sunin a memorie un grant repertori di oltri cent tocs di musichis dal mont e si esibissin in concierts e spetacui.
E àn ancje incidût 5 cd dai cuai un a Capo Verde cul grup locâl dai fradis Baptistinhas e e àn partecipât a diferentis manifestazions, festival e concors un pôc par dute le Italie e a Capo Verde. Tierç classificât il grup Mesnudì dal Lazi mentri il secont premi al vâ ai Violoncelli Itineranti cun Ana Pilat, union musicâl taliane/croate/slovene.
Durant Folkest a l’è stât inoltri conferît il premi leterari Parole e Musica 2020 a les ex componentis dal grup Le Scimmie di Modena, che e saressin Nara Gavioli Costanzini al bas, e Arianna Ferrari, bateriste dal grup, cul “Note ribelli, in viaggio con le Scimmie dall’Emilia al beat rock progressivo” (Artestampa 2019. El rock al feminîl des Scimmie di Modena tes pagjinis di Nara Gavioli, dulà che e conte le storie particolâr dal grup dut al feminîl, nassût a le fin dai agns ’60. E son stadis forsit il prin comples rock dome di feminis in Italie ma in pôcs si visin des Le Scimmie, un grup che a l’à cjalcjât i palcs di locâi e placis di dut il Biel Paîs in nûf agns di ativitât dal 1966 al 1974, vivint aventurôs viaçs in tren, in autostop e in furgon tra cassis, ghitaris, amplificadôrs e ridadis.


text:
Mandi nono!
Mandi frute. Ce brute muse! Cualchi probleme?
O varès di là a Udin, ma o ai la machine a justâ.
Eh, bon, lâ a Udin nol sarà mighe un probleme? Cuant che o jeri zovin o levi in biciclete!
Sì, nono, lu sai. Ancje i cjargnei a vignivin jù de Cjargne batint il tac! Ma no ai dute la zornade di butâ vie, jo.
E no puedistu doprâ la coriere? No si usie plui?
O podarès, ma o ai di là in dôs trê buteghis ancje fûr de citât. Almancul che e fos il car sharing.
Ce? Almancul “che a sierin”? E cemût fâstu a lâ intune buteghe sierade, dopo?
No “che a sierin”, nono, il car sharing! Si clame car sharing cuant che tu condividis la machine cun altre int.
Ah, biele robe! No, no, lis machinis e lis feminis no si à di dividilis cun nissun. No son mighe salams.
Ma nono, e je une cuistion di ecologjie, di risorsis. Doprâ mancul lis machinis, e doprâlis insiemi.
Biele robe! Une volte o ai imprestade la mê 128 a Bepo, e mi è tornade indaûr cuntune pache, che me le veve voltade intune cinccent!
Ma cul car sharing la machine no je tô! Al è il Comun che al met a disposizion in cualchi puest in citât un pocjis di machinis. Tu tu ‘nd cjapis sù une e tu le dopris cuant che ti covente.
E ce crodino, chei dal comun, di dâ fûr machinis cussì, come che a fossin blave pai cunins? O sin in Italie: cui vuelistu che lis torni indaûr?
Ma no, nono: par cjoli une machine tu âs di fâ une tessare, lassâ il to numar di cjarte di credit tant che garanzie. Al è come un nauli. E tu puedis doprâ une machine cence paiâ bol, sigurazion…
Mmmh, e cui paijal la benzine? Jo o il comun?
Nuie benzine: pal car sharing si doprin machinis eletrichis.
Machinis eletrichis? E ce vano vie, cul fîl tacât al parecolps? E se tu sbaliis strade? Si ingropial dut?
Ma sù po, nono: a àn une batarie!
Sigûr! E tu âs di lâ atôr cu lis batariis gnovis, tal câs che si scjarii? Ma. A àn cjatât propite il non just: che a sierin buteghe, par me. Jo o voi indevant cu la mê biciclete!
✒ Bete Di Spere
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
La ARLeF - Agjenzie Regjonâl pe lenghe furlane e je l’ent strumentâl de Regjon Autonome Friûl – Vignesie Julie che al coordene lis ativitâts di tutele e di promozion de lenghe furlane su la fonde di ce che al è definît de normative regjonâl.
La Agjenzie e furnìs consulence linguistiche a sogjets publics e privâts e e met in vore cetantis azions par promovi la presince e l’ûs de lenghe furlane intai ambits principâi de vite sociâl, tant che la famee, i mieçs di comunicazion, lis gnovis tecnologjiis, la aministrazion publiche, la ricercje sientifiche, i spetacui e lis arts, la culture, il mont dal lavôr.


text:
No corin biei timps pal mont sindicâl in Italie, e in Friûl forsit – simpri pe tradizionâl, native vocazion a fâsi mâl di bessôi – a son ancjemò piês. A nivel nazionâl, il president di Confindustrie Giorgio Squinzi, lant daûr des olmis dal stes president dal Consei, Matteo Renzi, al à sostignût che tra i plui grancj responsabii de situazion di cumò dal Paîs al è il sindicât che “in Italie in medie – lis sôs peraulis testuâls – al è un fatôr di intart, al à fat intardâ une vore l’inmodernament e la eficience complessive dal Paîs”. E simpri a nivel nazionâl, a fâ ancjemò plui delicade la posizion dal sindicât, ciertis sieltis “ad personam” di ex esponents di prin plan des organizazions sindicâls che, adeguantsi i compens, a àn dât dopo la distrope a dute une serie di polemichis che, a cjadene, si son “butadis jù” sul teritori.
ISTÂT CJALT_ E cussì, dilunc dal Istât, i esponents sindicâi apicâi de regjon si son cjatâts a vê di fâ une ativitât di trasparence sui compens cjapâts, su la onde dal pinsîr dal pericul di podê pierdi credibilitât viers dai iscrits. Che su chei, par altri, si podarès vierzi un altri front di discussion, stant che aromai – compliç l’invecjâ de popolazion e i tancj puescj di vore pierdûts intai vot luncs agns di crisi internazionâl – a son in maiorance pensionâts e duncje cun esigjencis di “rapresentance” ben diviersis di chês “tradizionâls” dal sindicât.
A complicâ ancjemò di plui il cuadri, il “scandulut” di Vile Russiz, cu la Regjon che e à decidût di inviâ ducj i ats relatîfs ae gjestion de Fondazion (che in chel Cda a sentavin ancje rapresentants sindicâi) ae Cort dai conts e ae Procure, dopo che a jerin vignudis fûr indicazions che a lassaressin capî une gjestion no francje di favoritisims e di vantaçs.
CREVADURE_ Di ultin, ma no di mancul impuartance, la crevadure che si è evidenziade dentri de Cisl dopo de bolade de bande dal Consei di Stât dal eletrodot Redipulie-Udin Ovest: se il segretari regjonâl Giovanni Femia, compagn dal so omolic de Cgil, Franco Belci, al à difindût la impuartance de opare, il segretari de Cisl Udin e Basse furlane, Roberto Muradore, al à sostignût invezit che di energjie in regjon indi è a suficience e che forsit l’unic probleme al è chel di “tornâ a modulâ” la fruizion in maniere di no penalizâ la energjivore Abs (Grup Danieli) di Cjargnà, che sul sît furlan – dopo tantis vôs di pussibil “stramudament” tal forest – e à invistît milionadis di euros intai ultins agns.
TAIÂ E… UNÎ_ Insume, no un biel moment. Ma dut chest al riscje cuasi di fâ passâ in secont plan, scurît di pôris di pierdite di credibilitât e di polemichis, un altri aspiet: la “regjonalizazion” di grandis categoriis dal sindicât che, cjapât dentri chel stes cu la crisi, al cîr di “taiâ” i coscj e di razionalizâ la proprie struture. Sacrisant, si podarès dî, e di là di dut un esempli concret di impegn inte lote aes straçariis. Al reste però di capî cualis consecuencis al podarà vê dut chest su la capacitât di rapresentâ il teritori e i siei interès, su cuale che e sarà la capacitât di incidi su lis variis situazions aziendâls.
Se il model di contratazion al larà simpri plui inte direzion, vuê prevalente, di leâ i salaris ae produtivitât e ai risultâts, il sindicât al podarès pierdi altri rûl e viodisi cjapât il puest di une tratative direte tra lis parts, une volte sigurade la contratazion di prin nivel. A chel pont, parts di teritori e aziendis plui debilis a laressin a pericul di deventâ “ricatabilis”.
TORNÂ AI VALÔRS FONDAMENTÂI_ Par chest forsit, al sarès plui oportun che il sindicât al tornàs a fâ pardabon il sindicât: bon di elaborâ un dissen strategjic di disvilup e di cressite – metint di bande i interès di buteghe – par dute la regjon e pai siei teritoris, combatint par difindi i dirits dai lavoradôrs e di cui che in Friûl al vîf – soredut intes zonis plui disasiadis –, e cuntune presince capilâr intes aziendis. No dome ai fins rivendicatîfs, ma soredut par tornâ a jessi chel termometri in stât di valorizâ la vere ricjece di chest teritori: il lavôr. ❚
Linux
La crisi di vocazion dal sindacât e la regjonalizazion che je par rivâ............
No corin biei timps pal mont sindicâl in Italie, e in Friûl forsit – simpri pe tradizionâl, native vocazion a fâsi mâl di bessôi – a son ancjemò piês. A nivel nazionâl, il president di Confindustrie Giorgio Squinzi, lant daûr des olmis dal stes president dal Consei, Matteo Renzi, al à sostignût che tra i plui grancj responsabii de situazion di cumò dal Paîs al è il sindicât che “in Italie in medie – lis sôs peraulis testuâls – al è un fatôr di intart, al à fat intardâ une vore l’inmodernament e la eficience complessive dal Paîs”. E simpri a nivel nazionâl, a fâ ancjemò plui delicade la posizion dal sindicât, ciertis sieltis “ad personam” di ex esponents di prin plan des organizazions sindicâls che, adeguantsi i compens, a àn dât dopo la distrope a dute une serie di polemichis che, a cjadene, si son “butadis jù” sul teritori.


text:
Za a tacâ di chest an e in maniere progressive al sarà metût a disposizion di ducj su internet il tesaur de lenghe bretone. Si trate di un dizionari storic de lenghe in version digjitâl là che si ponte a meti dentri dut il corpus dal breton scrit de Ete di Mieç al dì di vuê. Il progjet al è stât inviât in gracie di un acuardi tra la direzion regjonâl pai afârs culturâi de Bretagne e l’Ufici public pe lenghe bretone.
***
Scozie: gnove scuele gaeliche a Glasgow
Denant di une domande che e va dilunc a cressi, il guvier scozês al à decidût un invistiment di 800 mil sterlinis par slargjâ la ufierte scolastiche par gaelic inte citât di Glaschu/Glasgow. Il prin istitût gaelic al jere stât viert intal 2006 e cumò si à decidût di inviâ une gnove scuele primarie te aree di Pollokshields.
✒ www.internazionalitari.blogspot.com
Sclesis-news. Bretagne: progjet par digjitalizâ il tesaur de lenghe bretone............
Za a tacâ di chest an e in maniere progressive al sarà metût a disposizion di ducj su internet il tesaur de lenghe bretone. Si trate di un dizionari storic de lenghe in version digjitâl là che si ponte a meti dentri dut il corpus dal breton scrit de Ete di Mieç al dì di vuê. Il progjet al è stât inviât in gracie di un acuardi tra la direzion regjonâl pai afârs culturâi de Bretagne e l’Ufici public pe lenghe bretone.


text:
Contest: Aziende taliane, logade in Lombardie, che e prodûs machinis pe depurazion des aghis. Faturât > 3 Mln €, numar dipendents > 10.
Probleme
- Presince di esperts dal setôr cun esperience decenâl che a decidin di metisi in propri cuntun cjâf grup che al à un tacuin di contats cence un manager di riferiment cun funzion di Direzion Gjenerâl.
- Dibisugne di individuâ partner asiatic dulà spostâ part des produzions.
- Dibisugne di stâi daûr a dutis lis fasis di costituzion aziendâl, de ricercje dal sît produtîf al so furniment in funzion des esigjencis aziendâls.
- Ativazion dai rapuarts bancjaris
- Ativazion dai rapuarts cui furnidôrs.
- Coordenament e direzion dai responsabii des funzions aziendâls.
- Assence di control di gjestion.
- Dibisugne di inseriment di une gnove linie cun recupar di mieçs finanziaris par plui di 2 Mln €.
Soluzion proponude
- Presince in aziende di Temporary Manager cun funzions di direzion gjenerâl par un periodi di 18/24 mês.
- Studi e scriture dal Budget aziendâl, articolât in Budget des venditis, Budget acuiscj materiis primis, Budget dai coscj pal personâl, Budget invistiments.
- Assistence al Comitent inte definizion, intal disvilup e inte gjestion des ativitâts tipichis in fase di inviament di une aziende.
- Pe aree produtive:
- Ricercje dal sît produtîf.
- Furniment dal sît in funzion des esigjencis aziendâls.
- Ativitât formative par dut il personâl.
- Ativitât formative a pro pai impleâts.
- Pe aree acuiscj:
- Prin contat contat cui furnidôrs.
- Negoziazion des cundizions di acuist miôr sedi in fat di cost che di paiament.
- Informatizazion des proceduris e riduzion al minim dai supuarts e de archiviazion su cjarte.
- Pe aree IT Information Technology:
- Inseriment program di gjestion e implementazion des proceduris di integrazion de Supply Chain.
- Realizazion dal sît internet.
- Inseriment di CMR pe gjestion dai clients.
- Pe aree Comerciâl:
- Supuart ae direzion comerciâl.
- Verifiche dal otigniment dal target di risultât.
- Verifiche costante des iniziativis comerciâls.
- Pe DG Direzion Gjenerâl:
- Implementazion des proceduris di control de margjinalitât clients.
- Reporting cu la cjâf grup.
- Organizazion e coordenament dai colaboradôrs esternis e internis.
- Definizion dai obietîfs plui idonis di peâ a premis di risultât pai responsabii e pai impleâts ae produzion.
Timing
2 agns.
Risultâts otignûts
- Inviade la ativitât produtive.
- Definît Budget e plan trienâl.
- Definide organizazion e coordenament des riunions di revision dal budget, intal procès di budget revision process e di predisposizion dai relatîfs revised budget cun relatîfs coments sintetics.
- Realizât control di gjestion.
- Definide ativitât di reporting cu la cjâf grup.
- Individuâts e definîts i obietîfs plui idonis di peâ a premis di risultât pai responsabii e pai impleâts ae produzion.
- Rivâts al risultât di € 3 Mln di faturât in doi agns.
- Rivâts al margjin operatîf sporc positîf in 18 mês permetint di sierâ il secont an fiscâl a pâr
- Ativâts rapuarts bancjaris cun linie di fido di € 800.000,00.
- Otignût contribût a fonts pierdût par 0,3 Mln €.


text:
Jo o soi Charlie
Ducj a àn dirit di manifestâ in maniere libare il propri pinsîr cu la peraule, il scrit e ogni altri mieç di difusion. La stampe no pues jessi sometude a autorizazions o censuris.
Al è scrit tun document che si clame Costituzion, l'articul al è il numar 21.
Viodistu Lorenzo, parcè ti scrivio di chest? Parcè che in chescj dîs al è sucedût un fat che o speri che tu no tu vedis di viodi plui cuant che tu sarâs grandut, se no come fat di archivi. Doi/trê di lôr a son jentrâts intune redazion, te citât dulà che je stade none Denise cualchi setemane indaûr, e a àn copât dodis personis parcè che a fasevin un gjornâl. Parcè? No rivi ancjemò a rindimi cont: su chest gjornâl a son stadis publicadis robis che no plasevin a chei cu la sclope. Lu sai: e je une motivazion che no stâ ni in cîl ni in tiere. Ma a disin che e sedi cheste: copâts parcè che chest gjornâl al fâs satire.
Ocjo, ancje jo, che fin a chê altre dì no cognossevi chest gjornâl, cuant che o soi lât a viodi cualchidune di plui di chestis vignetis publicadis, no soi restât indiferent: cualchidune propit no mi à plasût. Ma savê che te nestre societât a esistin rivistis che a puedin publicâ robis fuartis, che a puedin fâ ridi, ma ancje che a rivin a jessi un pugn tal stomi, mi à gjavât il flât de contentece, parcè che mi soi sintût siôr. Siôr di une peraule che si clame libertât. Une peraule che invezit, dopo di chê altre dì, o sint plui lontane, parcè che no pues ameti che par une batude, par un dissen, par un articul cualchidun si sinti in pericul di jessi copât. No son "se" e no son "ma". Azions violentis di cheste fate no son justificabilis in nissune maniere: "a son lâts a cirîse" a son peraulis che no rivi a scoltâ.
O vîf chestis oris sperant di jevâ di bot e che cualchidun al rivi berghelant: "Sveiti, tu âs fat un brut sium!" Ma no je cussì, parcè che la gnot e ven plui scure, ore daûr ore, parcè che chei doi/trê cu la sclope a àn distudade la vite di chei dodis, ma a àn ancje impiât un fûc che al à cûr di cressi e brusâ ducj, soflât di un aiar che al sa di pôre e di asse.
Ancje jo o dîs "Jo o soi Charlie" par tignî impiade une cjandele, cuintri il scûr de violence e l'aiar de asse. Une lusute che o speri che ilumini di libertât ancje il to doman.


text:
«A fulgure et tempestate…a flagello terraemotus…a peste, fame et bello…», al recite il plevan percorint e benedint lis campagnis la dì di Sant Marc e prin de Sense, cu la int in procession che in côr e rispuint: «Libera nos Domine», passant di cjamp in cjamp, di prât in prât, tal viert de nature. Lis litaniis des rogazions a contegnin dut il significât pûr di un rît antîc, contadin, segn di pinitince e di propiziazion, celebrât par ingraciâsi la racuelte, preant il Signôr. La aghe sante, la crôs, une fuee di ulîf e un tic di cere benedete in glesie, chescj a son i simbui dal rituâl di origjins romanis che il popul furlan al à tramandât di gjenerazion in gjenerazion, cuntune continuitât esemplâr, almancul fin ai agns Setante.
Tal cors de cerimonie, intant che il predi al slargje la aghe sante a man drete e a man çampe, fermantsi tes croseris par benedî i cuatri cjantons, la blave, il forment e lis jerbis medichis, i fruts a fasin crosutis cui claps e cu la jerbe, par dispiet, di fâ inçopedâ il corteu. Un mût gaiarin di vivi contents il moment de cerimonie, spietant di fâ gulizion sui cjamps prin di lâ a scuele. Un vivi sempliç e comunitari, simbul di une civiltât contadine che e rimet ae nature dutis lis sperancis di vite. In gjenar, lis rogazions maiôrs, di origjin romane, si fasin ai 25 di Avrîl, invezit lis minôrs, tramandadis de Galie, tai trê dîs prime de Sense.
Bandonâts simpri di plui i lavôrs inte campagne, ancje il rît al à tacât a dispierdisi. A chest sviliment al à contribuît ancje il Concili Vatican Secont, scancelant intal calendari liturgjic lis rogazions maiôrs e riviodint lis minôrs, no plui leadis ae Sense. Di gracie che il rît al reste presint ancjemò in diviersis localitâts dal nestri Friûl, dulà che il popul, dut dongje – feminis, oms, fruts e zoventût – al vîf unît il significât, il valôr di chestis suplichis in timp di Vierte, nassudis par sodisfâ i bisugns de int e de tiere, leâts con fuarce l’un cu l’altri. Nô us segnalìn chês di Paulâr, te seconde fin di setemane di Mai e La bussade des crôs inte Plêf di Sant Pieri a Zui, cu lis rogazions viers il Plan de Vincule. ❚
✒ Alessio Screm
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
6,00 € 4,00 €
… E ALTRIS ZÛCS ENIGMISTICS
a cura di / par cure di ALESSANDRA KERSEVAN e GIULIANO VELLISCIG
Un imprest didatic par imparà zuiant. Il prin numar al è pai fruts, il secont pai frutats de scuole medie, ma ancje gjoldibii e plasevui pai grants. Il tierç numar par ducj.
Imparare giocando. Il primo numero è dedicato alle scuole elementari, il secondo ai ragazzi delle medie. Entrambi sono piacevoli e divertenti anche per i grandi. Il terzo numero è per tutti.
E à colaborât: Francesca Gregoricchio
Dissens pai zûcs di Francesca Gregoricchio e Paola D’Elia
Dissen de cuvierte e impagjinazion: Paola D’Elia
Revision pe grafie uficiâl: Elena Pecile (Sportel pe lenghe furlane dal Comun di Tavagnà) e Donato Toffoli
Esaurito
Il progjet di cheste publicazion, tacât cu la edizion pai fruts des scuelis primariis e po dopo des mediis, si siere cun chest librut indreçât ai grancj, che al met adun simpri la lenghe furlane e il zûc.
Un Mandi di cûr
Recensioni
Ancora non ci sono recensioni.
Ti potrebbe interessare…
-
14,00 €
di CARLO TOLAZZI Savê che No dome modon e je une frase che si pues lei cul istès significât sei tacant di çampe sei…
-
6,00 €4,00 €
… E ALTRIS ZÛCS ENIGMISTICS a cura di ALESSANDRA KERSEVAN Un imprest didatic par imparà zuiant. Il prin numar al è pai fruts, il…
-
6,00 €4,00 €
… E ALTRIS ZÛCS ENIGMISTICS a cura di ALESSANDRA KERSEVAN Un imprest didatic par imparà zuiant. Il prin numar al è pai fruts, il…
Prodotti correlati
-
8,00 €
di FRANCESCA GREGORICCHIO Une famee dome di feminis, cuntune none bisse che e vîf te dispense e une none che e cusine di continui.…
-
45,00 €40,00 €
di DANTE ALIGHIERI voltât par furlan / traduzione di AURELIO VENUTI Le tre Cantiche della Divina Commedia, tradotte in friulano. Aurelio Venuti, appassionato…
-
15,00 €
STORIIS DI FÛC E DI FUM / STORIE DI FUOCO E DI FUMO di CRISTINA NOACCO Lizeris, ferbintis, dramatichis, zentîls. Lis conte la vôs…
-
12,00 €10,00 €
di RAFFAELE SERAFINI … une serie di storiis origjinâls e che si lein intun flât! A son storiis che a someis fatis par jessi…
-
12,00 €
INTE BASSE FURLANE CU LIS VICENDIS DAI MULINÂRS DI MUÇANE di CRISTIAN SEDRAN Cheste e je la storie di trê gjenerazions di mulinârs dal…
-
12,00 €
di GIANFRANCO PELLEGRINI Gianfranco Pellegrini nus fâs jentrâ in events che a àn marcât popui e tieris dal Friûl o ben che a son…
-
8,00 €
di FRANCESCA GREGORICCHIO Isal pussibil meti dongje une famee di int che no je nassude des stessis bandis, che no fevele la stesse lenghe…
-
15,00 €
di LUSSIA DI UANIS Lussia di Uanis, scritore e artiste, cu la storie dal farc Bepopalon e dal farcut so nevôt nus ufrìs une…
-
16,00 €
di ALESSANDRA KERSEVAN e GIANCARLO VELLISCIG Un lavôr zaromai “storic”, che al à compagnât gjenerazions di fruts furlans. Librut e CD a proponin cjançons e filastrocjis…
-
12,00 €
di CHECO TAM Sul cjast al jere un vecjo scrin cuntune specjere, un plan di marmul e cuatri scansei. I prins trê si podevin…


text:
Massimo Garlatti-Costa
Massimo Garlatti-Costa al nas ai 19 di Avrîl dal 1969 a Udin. Daspò de lauree in Siencis Politichis e la "Scuola Ipotesi Cinema" di Ermanno Olmi, al va inte Grande Bretagne, dulà che si iscrîf a la Northern Media School di Sheffield e al cjape un Master in Regjie e Senegjature. Finîts i studis, al tache a lavorâ par diviersis cjasis di produzion indipendentis dal Ream Unît, pal canâl televisîf privât Channel 4 e par la television publiche BBC, par cui al realize tancj films curts. Lis sôs produzions a son stadis metudis in onde di une schirie di rêts televisivis e tancj siei films a son stâts selezionâts e premiâts di preseâts Festivals Internazionâi, tant che il Festival du court métrage di Clermont-Ferrand, in France, il Welsh International Film Festival, l'International Short Film Festival di Capalbio, in provincie di Grosseto, il Raindance Films Showcase di Londre e altris ancjemò. Par furlan al à realizât tal 2004 "Friûl, viaç te storie", un documentari di 38 minûts che al conte la storie dal Friûl, des origjinis fintremai la colade dal stât patriarcjâl; "La Radio Libare dai Furlans Libars", documentari sui prins 25 agns di Radio Onde Furlane. Tal 2000 al à zirât invezit "Buris", un cine curt comic che al conte di un paîs imagjinari dal Friûl dulà che par fâ alc di bon pe economie il paîs al ven trasformât intune capitâl dal porno. La sô ultime produzion in lenghe furlane e inclût i microdocumentaris su la int e lis sôs passions, "Int in Curt" e il program musicâl SunsAtor ducj i doi realizâts pe RAI dal Friûl Vignesie Julie.
Leams esternis[cambie | modifiche il codiç]
- (furlan) Buris, libars di scugnî vignî


text:
Il “Ferâl”, la rubriche dedicade a pre Antoni Beline, e va indevant riproponint une sô riflession a pontadis. Il test complet al à il titul “I Furlans e il templi” e al presente un resonament sul rapuart dai Furlans cu la fede e la religjositât.
***
(decime seconde pontade)
[…] I FURLANS E IL TEMPLI
5. I FURLANS CENCE TEMPLI
La vore di restaurazion, ristruturazion e centralizazion tacade cul Concili di Trent e je lade cjapant simpri plui fuarce, rivant al colm in chescj ultins doi secui; cu la definizion de infalibilitât dal pape (1870), la cuintriposizion radicâl e insanabil fra glesie e mont (Sillabo di Pio IX, campagne cence cjâf e cence cûr di Pio X e dai siei fanatics e spions cuintri dal modernisim, 1907 in ca), la assolutizazion dal papât e de curie romane fin a Pio XII, chel che al à esasperât l’aspiet clericâl e cultuâl de glesie.
Se si ves di meti une date simboliche o sielzarès il 1950, l’An sant, cu la proclamazion dal dogme de Assunzion di Marie, lis canonizazions di Marie Goretti e di altris fantaçuts cjapâts come modei de Azion catoliche par un setôr strategjic come chel de purece, lis adunadis oceanichis e i discors onicomprensîfs di Pio XII, che al voleve fâsi perdonâ i tragjics silenzis de vuere, la lote cence cuartîr al comunisim ritignût come il mâl dal mâl e duncje la sielte a pro dal Ocident capitalistic. Rome, in particolâr il Vatican, e jere deventade veramentri caput mundi, il paradigme de veretât e la clâf di soluzion di ducj i problemis. Il plevan di Codroip, bons. Ganis, intune cunvigne dai predis de foranie, nus à dit: “La luce di Roma irradia sul mondo, il papa è rispettato e venerato come oracolo supremo e la Chiesa Cattolica passa di trionfo in trionfo. Che bisogno c’è di un Concilio?”.
Poben, il moment de plui grande fuarce e dal plui grant sflandôr si è palesât l’inizi da la fin. Une struture che e someave eterne e je slacade in maniere impietose e patetiche tal zîr di cualchi an. Il mont che jo o ai cjatât saltant fûr di ‘seminari dal 1965 nol jere za chel dal 1950, ancje se al someave che dut al funzionàs, e cumò mi cjati a vivi e a operâ tun mont che nol à dibot nuie dal mont che o ai cjatât tal scomençâ la mê aventure. Il dut tal zîr di une o dôs gjenerazions e sot i voi scaturîts dal medesim testemoni.
Un fat cussì traumatic al à sigurementri plui di une cause, che no simpri si à di cjalâle sot l’aspiet de colpe. Par solit lis gjerarchiis a dan la colpe ai elements esternis, come la laicizazion, la secolarizazion, l’edonisim, il materialisim, il consumisim e ducj i “isims” di chest mont. Ma cualchi reson, o forsit la reson plui fuarte, si à di vê l’onestât di cirîle e di cjatâle ancje a l’interni de glesie. Al è come tal slac dal comunisim. Al sarà stât colpe (o merit) il pape Wojtyla e Solidarnoscj e dute la propagande ocidentâl ma al è slacât parcè che nol veve plui resons ni fuarce par stâ sù. Chestis struturis imobilis e imutabilis, che a somein sfidâ i secui, a son come chês personis che a vivin tun ambient sierât e sterilizât. A pene che si vierç un barcon o une puarte, a cjapin un sierament che si bute in polmonite e lis mene vie. No jessint preparadis a confrontâsi e a dialogâ, a colin cu la prime scjassade. Se a àn tignût dûr tant, nol è dit che a vedin vudis fondis sanis. Po stâi che no vedin vude nissune scjassade parcè che si viveve tun mont che al someave fer, imobil. La imobilitât no je simpri spieli di tignince e di sanitât; anzit e dà une idee di muart plui che di vite. Cun dute probabilitât, se la acelerazion e fos vignude prime, a saressin slacadis prime. ❚
[…]
(al va indevant sul prossim numar)
pre Antoni Beline
IL FERÂL. I FURLANS E IL TEMPLI (decime seconde pontade)............
Il “Ferâl”, la rubriche dedicade a pre Antoni Beline, e va indevant riproponint une sô riflession a pontadis. Il test complet al à il titul “I Furlans e il templi” e al presente un resonament sul rapuart dai Furlans cu la fede e la religjositât.


text:
Publicazion che e met adun il lavôr di ricercje e analisi presentât ae cunvigne dal titul Efiets economics e ocupazionâls des leçs di tutele de lenghe furlane, che si è tignude a Colorêt di Montalban ai 26 di Jugn dal 2007, su iniziative de Direzion centrâl istruzion, formazion e culture e dal Servizi identitâts linguistichis, culturâl e coregjonâls tal forest de Regjon Autonome Friûl-Vignesie Julie.
Detais
Par cure di: Serling Soc. Coop.
Ricercje par cure di: Linda Picco e Alessandro Carrozzo
Impagjinazion e stampe: Tipografia Marioni – Udin
Lenghis: furlan, talian
An: 2007


text:
Un vôt ae unanimitât che al à pardabon metût ducj dacuardi, maiorance di centridrete e oposizion di centriçampe: al è capitât in ocasion de sentade dal Consei comunâl di Gurize dal prin di Setembar stât, cuant che e je stade presentade la mozion che e à mot lis aghis cul titul di «Zonte dal non di Celso Macor ae intestazion dal Auditorium de culture furlane di vie Rome», prin firmatari il conseîr de oposizion (Lista Forum) Andrea Bellavite. Tacant des diviersis propuestis di maiorance e minorance, e je saltade fûr in ultin la decision di votâ il cambi dal non de struture stesse: di «Auditorium de culture FURLANE» a «Auditorium de culture GURIZANE». Dut câs, jessint di propietât de Regjon, la ultime peraule i tocjarà ae zonte Tondo. Ma cemût si isal rivât a pontâ al cambi dal non che, di cuant che l’Auditorium al è stât tirât sù, al à il riferiment ae «culture furlane»? Lu vin domandât sei al assessôr ae Culture Antonio Devetag che al conseîr Bellavite.
ANTONIO DEVETAG
Parcè, come Zonte comunâl, vêso sintût la esigjence di proponi di cambiâ il non dal Auditorium?
E jere une decision che o vevin tal cjâf di un pieç. O vin cjapât il rimpin di une mozion de minorance li che si domandave di mudâ il non de struture intitulantle a un impuartant inteletuâl de Gurize furlane tant che Celso Macor. O vin po cjatât un acuardi cu la oposizion par dedicâ il nestri Auditorium ae «culture gurizane», mintri che il non di Macor al vignarà dât ae sale plui grande dal edifici.
Si puedial fevelâ di une sielte che e va cuintri de furlanetât di Gurize?
Lafè no! No vin chê di dâi cuintri ae furlanetât de nestre citât, jo stes o soi nevôt e fi di furlans. Lis lidrîs di Gurize a son e a restin furlanis: no volìn scancelâ une part cetant considerevule de nestre storie.
Alore parcè cambiâ non passant de «culture furlane» a chê «gurizane»?
Nol sarà il mudament di un non a gjavâi alc ae furlanetât di Gurize: cheste e je dome une rivendicazion juste di bande di une citât che no je mai rivade a fâ valê lis sôs carateristichis. De culture gurizane a fasin part la culture furlane, chê slovene e chê todescje, tignint cont ancje di une component ebraiche.
Ce sucedaraial cumò?
Stant che l’Auditorium al è di propietât de Regjon, cumò la bale i tocje ae zonte Tondo: il cambi di non al podarès rivâ in curt. Dut câs, di sigûr no sierarìn lis puartis ae lenghe e ae culture furlanis.
ANDREA BELLAVITE
Conseîr Bellavite, al è de sô mozion che si è rivâts al vôt dal Consei comunâl par cambiâ non al Auditorium.
Come membri dal grup Forum, o vevi proponût di intitulâ la struture a Celso Macor: si trate di une mozion che o vevi prontât za l’an passât a dîs agns de muart dal scritôr. Dilunc dal dibatit, però, la maiorance e à poiât la idee di rimplaçâ l’adietîf «furlane» cun «gurizane».
In chê ocasion o vês votât ae unanimitât: cemût sêso rivâts a cjatâ un acuardi?
O vin decidût di no intitulâ l’Auditorium a un singul personaç, ma ben di dâi il non di Macor ae sale grande de struture. Ae maiorance i interessave il cambi dal non in «gurizane», noaltris o sin stâts dacuardi par vie che ancje nô o sin convints de specificitât de culture de nestre citât.
Ise stade une sielte che e va cuintri de furlanetât di Gurize?
Nô o vin chê di tornâ a meti adun un complès di culturis tant che chê furlane, chê slovene, chê taliane. La idee di «gurizanitât» e je inclusive di lenghis e ideis diviersis: il fat di fevelâ di «culture gurizane» e je une valorizazion de culture furlane che a ’ndi fâs part, come chê slovene.
Cumò, secont lui ce restial a pandi la furlanetât di Gurize?
La plui part de int de nestre citât e sint vive la culture, la lenghe e lis tradizions furlanis. Ai timps de Austrie-Ongjarie a doprâ il furlan a jerin i nobii di chenti; in dì di vuê a son cetancj grups e associazions che a puartin indevant la marilenghe.
Alessio Potocco
_________________________________________
Struture screade tal 1976
Screât tal Istât dal 1976, l’Auditorium di vie Rome al è stât sierât tal 1990 par jessi metût a puest; al à tornât a vierzi dome tal Zenâr dal 1998. La struture e je di propietât de Regjon, dut câs e ven gjestide di bande dal comun di Gurize.
L’Auditorium al à une sale cun 372 puescj (plui doi par disabii): al è furnît di ducj i imprescj tecnologjics par inmaneâ concierts, congrès, conferencis, manifestazions culturâls e rapresentazions teatrâls. Tal interni de struture si cjatin ancje altris dôs salis dopradis par mostris e altris events.
ATUALITÂT – Un auditorium plui «gurizan» e mancul «furlan»?............
Un vôt ae unanimitât che al à pardabon metût ducj dacuardi, maiorance di centridrete e oposizion di centriçampe: al è capitât in ocasion de sentade dal Consei comunâl di Gurize dal prin di Setembar stât, cuant che e je stade presentade la mozion che e à mot lis aghis cul titul di «Zonte dal non di Celso Macor ae intestazion dal Auditorium de culture furlane di vie Rome», prin firmatari il conseîr de oposizion (Lista Forum) Andrea Bellavite. Tacant des diviersis propuestis di maiorance e minorance, e je saltade fûr in ultin la decision di votâ il cambi dal non de struture stesse: di «Auditorium de culture FURLANE» a «Auditorium de culture GURIZANE». Dut câs, jessint di propietât de Regjon, la ultime peraule i tocjarà ae zonte Tondo. Ma cemût si isal rivât a pontâ al cambi dal non che, di cuant che l’Auditorium al è stât tirât sù, al à il riferiment ae «culture furlane»? Lu vin domandât sei al assessôr ae Culture Antonio Devetag che al conseîr Bellavite.


text:
Alte sui ciamps la lune
fra il Modeàn e Rive Grande
no baste par impiâ
‘l oru da li’ fueis distudadis
prime dal lament
da li’ ciampanis.
Gianfranco Ellero (1937). Nassût a Frofean, gjornalist, storic, om di culture une vore ecletiche, espert di art e fotografie, al è stât impegnât ancje in politiche (Moviment Friûl). Al à vût direzût Friuli d’oggi, Corriere del Friuli e po Sot la nape, il trimestrâl de Filologjiche. La sô poesie e je une vore leade al paisaç de sô infanzie e aes personis che, in chel contest, al à cognossudis, come che ancje i titui des racueltis a fasin capî: Orlois (1974), Ritras e ricuars (1977). In plui des numerosis publicazions par talian, a son di memoreâ ancje lis poesiis di Ciaint de amour par Mugla, scritis intal antîc furlan che si fevelave a Mugle e che al è disparît.
par cure di Laurin Zuan Nardin
LA POESIE. La sere dai Sants (1974)............
Alte sui ciamps la lune


text:
Chest Dizionari juridic aministratîf al è un contribût fondamentâl pe normalizazion linguistiche de lenghe furlane e par pandi la cussience che lis lenghis storichis tant che il furlan a àn di sei dopradis ogni dì intes istituzions publichis, sedi tant che imprest di lavôr che tai rapuarts cul citadin. Il manuâl Leam, dutun cun altris imprescj informatics, al è duncje un imprest impuartant par insaldâ l’ûs dal lessic furlan tes normis, tes leçs, te vite aministrative e publiche.
L’ûs de lenghe furlane te ativitât de aministrazion publiche in maniere uficiâl e à une impuartance particolâr pai siei efiets simbolics, emblematics, di esemplificazion che cussì a fasin cressi l’ûs gjenerâl de lenghe. Il recupar e la protezion de diversitât linguistiche, e in maniere particolâr la normalizazion dal ûs des lenghis minoritariis, tant che chê furlane, a son duncje une ricjece pes comunitâts linguistichis, tant che element identitari vîf e indispensabil.
Credits
Par cure di William Cisilino
Un progjet de Provincie di Udin
Cul sostegn de Presidence dal Consei dai Ministris (L. 482/99)
Cul patrocini de Universitât dal Friûl
Progjet grafic di Alessandro D’Osualdo
Stampât di Arti Grafiche Friulane S.p.A. di Udin
Si à agrât a l’Ufici pe lenghe furlane e altris lenghis minoritariis, la Europäische Akademie Bozen – Accademia Europea Bolzano e la Generalitat de Catalunya
© 2004 Provincia di Udine – Provincie di UdinDiscjame


text:
Aghe
La aghe e cjape tantis formis in nature. La cognossin, cemût che o sin usâts a viodile, come un licuit naturâl cence colôr, cence savôr e cence odôr che al covente pe vite su la tiere. Al sô stât solit si clame glace, al sô stât aeriforme si clame vapôr di aghe.
La aghe, diferentementri de gran part di altris sostancis, pes cualis la forme solide a je plui penze di chê licuide, la glace a je mancul penze de aghe licuide. La densitât de aghe e je massime a 4 °C. Chest fat al ven parcè che il volum de aghe al aumente cul sbassâsi de temperadure, cun che che e cale la densitât. La aghe no si po sostituîle inte gran part da lis sôs utilizazions e no conven puartâle a une distance plui di cualchi centenâr di chilometris. Par colpe de incressite de popolazion mondiâl la disponibilitât di aghe potabil par persone a je daûr a calâ, il probleme des risiervis al po jessi risolt cuntune plui buine distribuzion e cul strassâ di mancul. Par chest la aghe a je une risorse di impuartance strategjiche in gran part dal mont. Inte filosofie antighe, cun fûc, tiere e aiar, al è un dai cuatri elements che a componin l'univiers. Lis religjons a sintin la aghe come un element di purificazion: esemplis a puedin jessi il batisim cristian e i bagns rituâi dai ebreus e intal Islam.
Te lenghe furlane la aghe e je presinte cun variis detulis: Cui che al è stât scotât de aghe cjalde al à pôre de frede, Aghe che côr no puarte sporc, Aghe passade no masane plui. Inte mitologje furlane e je presinte la agane, une sorte di strie di aghe.


text:
Il don dal coragjo01 di Zenâr 2004
In chê dì che il Spirtu Sant al è vignût sore di me, inte cresime, o soi stât sumierzût di regâi o dons. Siet mai à dâts lui e doi, lorloi e i colaçs, gno santul. Diu, ce biele zornade! O sarai stât un mus, ma i regâi che mi an plasût di plui a son stâts chei di gno santul e o varès rinunciât ancje ai dons da lanime, tratant di podê cjalâ ancje jo lore te canole.
Cumò, che la vite mi à petenât e fat cressi, o soi convint che i prins a son plui impuartants e nissune robe di chest mont no pò sostituîju, parcè che a son la condizion stesse dal vivi. Si puedial vivi cence sapience, inteligjence, consei, coragjo, cognossince, pietât e timôr di Diu? Il Spirtu Sant nol è duncje un optional ma la fonde e la risultive de vite. Spirt come vite e vite come Spirt.
Ce i domandaraio a chest aiar che al môf dut e ducj e che al fâs lâ indenant la barcjute de nestre esistence e il grant bastiment de storie? A chest fûc che al scjalde, a cheste fuarce che e fâs circolâ il sanc de santitât e e ten vivis e unidis lis parts infinidis dal grant cuarp?
Come ospit dolç da lanime, al è za un regâl che al vegni a vierzi la puarte de nestre miserie ma, jessint ancje un Spirt gjenerôs, nol ven cu lis mans scjassant. E soredut nus fâs i regâi che nus coventin a nô.
Mi sint un vilan a sielzi fra siet perlis, ma cheste volte o sielç il don dal coragjo. Al è il don dai martars.
La tradizion lu viodeve come la fuarce di frontâ la muart par testemoneâ la fede e lâ in paradîs. Plui prosaic, jo lu viôt come la fuarce par frontâ la vite, deventade plui problematiche e pesante de muart stesse, e par tirâ indenant. Nol è che la int e vedi mancul fede, come che si sint a berghelâ ator. Ancje parcè che no si pò misurâle. E je la vite che e je deventade plui grivie, ingredeade, disperant, insignificant, scure, come une stanze cence ni puartis ni barcons. Combati par un ideâl al pò jessi ancje entusiasmant e murî une sublimazion. Ma no covential plui coragjo a jevâ dal jet e a vierzi i barcons cuant che lis motivazions di fonde no tegnin plui, lis prospietivis no esistin, il cuarp al è scanât e lanime in angunie? E chest no par massepassuderie ma par une condizion obietive.
Mi contave un amì che tal so paîs al è muart un om. Lis primis cuatri personis che al à incuintradis i an dit: Fossio jo tal so puest!. Si tratave di int sole, cjamade di spavents interiôrs, cence fuarce di scombati e cence resons di vivi. Nol è chest il moment di lâ a cirî responsabilitâts di chest sbalament esistenziâl, ma o soi convint che a Visepente e in altris paîs dal Friûl nond è mancul dolôr che a Saraievo in plene vuere. Cu la diference che là vie baste scjuvâ lis bombis o rafâ un toc di pan par butâle in ridi e culì la bombe le vin dentri e no nus passe nuie pal cuel. Il dolôr si lu misure di trop che al cope lanime.
In chestis Pentecostis o vuei preâ par chei che a an pore a viodi a vignî gnot e ancje dì, come Jop. Par chei che, cjalant la realtât cun lucide disperazion, no an plui voe di zontâ zornade a zornade, delusion a delusion, dolôr a dolôr e si van domandant ce pecjât che a an fat a vignî in chest mont.
Il Spirtu Sant, che al è il pari dai puars, no ur dinearà la sô gracie a di chescj puars fra i puars. Il coragjo di lâ indenant a scûr. A la fin de strade la lûs no ur mancjarà. O speri anzit che ur vegni incuintri. Magari dome un feralut, come tes flabis.


text:
La taule j’ pronte01 di Zenâr 2005
A Rome e je a pene finide la sinode dai vescui su l’eucaristie come risultive e colme (fons et culmen) de vite e de mission glesie e, cu la conclusion dai lavôrs dai paris sinodâi, si siere anche chest an speciâl, dedicât a l’eucaristie. Si trate di un aspiet fondamentâl e vivificant de glesie e duncje al va tratât cu la profonditât, la devozion e la passion ch’al merte, par podê ufrî ancje ai oms di vuê il pan de vite e il cjaliç de salvece che il Signôr nus à lassât prin di murî come memorie dal so sacrifici su la crôs e come garanzie che lui al sarà cun nô, nestri compagn di viaç e nestri sostentament. Un teme, chel de eucaristie, che al cjape dentri i aspiets plui disparâts, dal teologjic al liturgjic, dal eclesiologjic al pastorâl, dal spirtuâl al ecumenic e vie. Al è ancje il prin incuintri cu la presidence di pape Benedet. Di chi ancje la sperance di buine part dai fedêi che cheste sinode e segni un pas indenant, che e fronti la dutrine tradizionâl cun voli e cûr gnûf. Pe vite de glesie e pe vite dal mont.
Lis proposizions a son stadis consegnadis al pape, pe prime volte in forme publiche, par ch’al prepari jl document relatîf e duncje al è just e coret spietâ chest pronunciament autorevul. Intant mi permet di dî ce che un predessut di paîs e forsit ancje un cristian cualunche si spietarès. Siguramentri nissun no si spiete novitâts rivoluzionariis e nancje un ribaltament de dutrine tradizionâl, seben che in tancj aspiets e risint dai secui passâts d’in chê volte a cumò. In câs, mi plasarès che il magjisteri de glesie al rivas a cjatâ une forme gnove di presentâ l’eterne veretât. Soredut un spirt gnûf, ch’al tegni cont dai gambiaments radicâi sucedûts tal fratimp. Se i vescui si limitin a ribadî lis veretâts, lis regulis e lis proibizions ch’a àn tignût fin cumò, nol covente fâ nissun incuintri e nol covente nissun confront o dibatiment. Al baste un befel o un diktat.
Se l’eucaristie e je chê realtât impuartante e vivificant che si crôt e si celebre, al è evident che la prime preocupazion no je chê di meti cunfins e dificoltâts a la partecipazion dai fedêi, ma di fâ il pussibil par che ducj i fedêi a puedin sentâsi a cheste taule di eternitât tindude tal timp. Nol à duncje sens fâ la liste di chei che no àn dirit di sentâsi parcè che no son a puest cu lis regulis canonichis. Dal moment che si scuen mangjâ par vivi, si à di spalancâ la puarte e il cûr a ducj. Bisugne, come simpri, vê coragjo e cjalâ la fan de int plui che lis regulis. Se un mi mûr di fan, no stoi a domandâi se al è catolic, se si è lavât, se al è trist o bon. I doi di mangjâ. Lis domandis i es fasarai plui indenant, s’al covente. O vin al riguart une peraule inluminant propit tal vanzeli dal gustâ nuviçâl, là che il paron di cjase ur dîs ai servidôrs: Lait tes croseris des stradis e clamait ducj chei ch’o cjatarês (Mt 22, 10). Stes discors pal ecumenisim. Se l’eucaristie e fâs l’unitât, prime e plui si mangje insieme e prime e plui si cjatisi d’acordo. No si fasial cussì tes fameis? Prime si sentisi e si guste e po si resone e si cuistione.
Un dai nestris cjants al dîs: La taule j’ pronte, il vin l’è ca. Vino ogni domenie, par ogni comunitât, la taule pronte? L’eucaristie e je un regâl ma ancje une dibisugne, un dovê ma ancje un dirit. Se l’eucaristie e je la fonde de vite de glesie, dutis chês altris robis a vegnin dopo e in funzion di jê, comprendude la cuistion dal celibât dai predis o de ordenazion dai viri probati, dai maridâts ch’a dan buine testemoneance. Esal lecit, esal cristian lassâ un paîs cence la cene sante dome parcè che il cogo nol à il grimâl di ordenance o nol à fat il cors uficiâl?


text:
Tra lis esperiencis virtuosis di politiche linguistiche te aministrazions publichis, a son lis Aziendis sanitariis furlanis. Par chest o vin sintude Silla Stel, de Ass n.5 «Basse furlane», di agns in prime linie tal puartâ indevant une azion a pro de lenghe furlane sul teritori di competence.
Dot.e Stel, duncje la ASS e je bilengâl, parcè cheste sielte?
«Aromai o sin ducj bilengâi»…al à dit par talian un sindic intune cunvigne de Filologjiche. E je vere: o leìn, o scrivìn e o fevelìn par talian, parcè mo sfuarçâsi di lei, scrivi, fevelâ par furlan? Se proprit o vin di fâ fature… fasìnle par Inglês, di fat o lin pûr a fâ un check-up, un screening, un by-pass, o lin a meti il pace-maker, o fevelìn di nursering, di care giver, di hospice… ma se par un moment o metìn di bande dutis lis faziositâts, o podìn capî di bessôi che no je propri cussì la cuistion, specie cuant che si fevele di salût. Il discors al è plui profont e a coventaressin neurolinguist, comunicadôrs par sclarî ben lis fondis de impuartance de lenghe pe int, e cence discomodâ nissun baste pensâ che ducj i regjims totalitariis tra lis primis robis a àn improibît a la int di fevelâ te sô lenghe: uniformâsi al fâs pierdi la identitât, la automomie, la autostime, il sens critic…
Ma pe salût ce vantaçs puartial fevelâ la lenghe furlane?
Par vuarî, par cjatâ un just stîl di vite, par stâ ben…e covente une aleance terapeutiche jenfri pazient, miedi, operadôrs sanitaris, analisis, scandais e midisinis. E je esperience di ognidun che te sô lenghe lis peraulis a àn un valôr diferent e dispès un significât plui profont, un altri savôr…Tes peraulis de Marilenghe e son leâts sintiments, storie, energjie, significâts diferents che no si rive a viodiju ni cu lis analisis ni cu la TAC, o forsit ancje sì, se cualchidun al les a cirîju.
Cualis sono stadis lis iniziativis?
Te aziende sanitarie di Palme, ma ancje ta chê di Udin e di Tumieç, za di un pôcs di agns in ca, graziis ancje ai finanziaments de leç 482/99 e al jutori de Filologjiche, o vin fat manifescj, opuscui, volantins par pandi informazions e messaçs di salût ancje in lenghe furlane. Lis informativis a son bilengâls, parcè che al è just che ducj e vedin mût di cognossi i messaçs di salût, ma il fat che e sedin ancje par furlan al cjape di plui la atenzion ancje di chei che no son dal dut furlanofons.
Cemût le metìno cun chei che a disin che la lenghe no je une prioritât?
Dal sigûr cheste strategjie no ur va ben a ducj, ma stant che par ben che si fasi no si rive mai a contentâ ducj, no podìn pensâ che pal fastidi di cualchidun no si vedi di fâ chestis inizitivis che a son preseadis, spietadis e viodudis ben de plui part de int. No crôt che e sedi però passât in plen il messaç che ocupâsi di comunicazion inte salût nol è timp pierdût… La comunicazion e fâs part de prestazion sanitarie, la marilenghe e rive tal cerviel passant par tancj canâi, plui pal cûr che pes orelis. Par lâ ben, e par produsi un cambiament positîf, il messaç di salût nol è vonde che al rivi tal cerviel, ma al à di fermâsi, al à di jessi metabolizât, capît par vê efiet. Forsit se al è par Furlan chest procès al è plui facil. E chest a nol è pôc.
REDAZION
ATUALITÂT – Plui furlan, plui salût............
Tra lis esperiencis virtuosis di politiche linguistiche te aministrazions publichis, a son lis Aziendis sanitariis furlanis. Par chest o vin sintude Silla Stel, de Ass n.5 «Basse furlane», di agns in prime linie tal puartâ indevant une azion a pro de lenghe furlane sul teritori di competence.


text:
Le Lotte del Cormôr, un garbato sciopero alla rovescia. La cunvigne
Te ’suaze des iniziativis inmaneadis par memoreâ i 70 agns des Lotis dal Cormôr dilunc dal 2020, il Dipartiment di Studis Umanistics e dal Patrimoni Culturâl (DIUM) dell’Universitât di Udin e l’Istitût Furlan pe Storie dal Moviment di Liberazion (IFSML) a àn organizât la cunvigne “Le Lotte del Cormôr. Un garbato sciopero alla rovescia”.
L’event ’tal è stât trasmetût in direte streaming ’su Facebook Vinars ai 27 di Novembar dal 2020. Andrea Zannini, professôr ordenari di Storie moderne e diretôr dal DIUM, al à coordenât i intervents di:
- Caterina Vignaduzzo “Lis Lotis dal Cormôr daspò setante agns: dutis lis iniziativis e un sît web”
- Paolo Gaspari “Storie orâl e sociologjie des lotis dal Cormôr”
- GianLuigi Bettoli “Keynes in Italy: il Plan dal Lavôr de CGIL e i siopars al contrari in Friûl e in Venit orientâl”
- Giuseppe Mariuz “Profîi biografics di cualchi protagonist des Lotis dal Cormôr”
- Marco Stolfo “Cormôr di Europe”
- Monica Emmanuelli “Lis Lotis dal Cormôr intal archivi di Mario Lizzero”


text:
14 ottobre 2010
Totosindic
L'atuâl, simpri che no gambiedin (ipotesi avonde improbabil) la leç che e proibìs ai sindics dai comuns parsore di un ciert numar di abitants di presentâsi plui di 2 voltis di file, nol podarà tornâ a candidâsi.
Duncje e je ore di vierzi il "Totosindic", stant che inmò no si sint nuie di uficiâl.
No cjali di chê altre bande, no savarès cui pescjâ: Lieto Molinaro al à za corût plui di une volte cence risultât... isal il câs di tornâ a provâ? Boh, nol è un gno probleme.
Ma cjalant ca di ca, cui podaressial jessi?
Romano Ciani, vicesindic in cjarie, al à un bon curriculum aministratîf e no dome: esperience, ultins 5 agns in prime linie, personalitât, stimât e nol è nancje vecjo. Duncje un bon non par tacâ a resonâ, simpri che, prin di dut, al sedi lui a vê voie.
Dal sigûr il cuadri politic di cheste volte nol sarà come chel de volte passade: i ecuilibris internis a la maiorance a son un tic difarents rispiet a 5 agns indaûr.
E no stin a dismenteâ che la Leghe Nord, che za te ultime tornade e veve concuistât un ciert pês cun 3 conseîrs, ta chescj mês e sta passant un bon moment di consens a tancj nivei (ancje se e je stade cualchi sbrissade, e no feveli di Maian...).
Altris, vuê come vuê, cui podaressino jessi "papabii"?
Forsit saressial miôr cirî cualchi outsider?
Cemût viodaressiso une femine cu la fasse di sindic?
O cualchi candidât che al vedi mancul di 35 agns?
E dut câs, cuissà se si cjatarìn come la ultime volte cuntune corse a 4?...
Diviersis domandis... ma... cui vuelial provâ a rispuindi?
12 commenti:
- thermonuke ha detto...
-
Oh, bentornaaat!
El lof trist ti aial dit di torna a pià el fuc? nomo?
Fas un doi noms visto che Lieto tu lu as gia copaat e Romano al somee el candidat unic :)
Magari, za che tu sees, domandi al prossim toto-sindic se puartangj i votos di che altre volte ti da un asesorat in gambio.....
- 14/10/10 11:34
- Christian Romanini ha detto...
-
Mandi Thermo.
grazie, ma stâ trancuil: nissun mi à passât il furminant.
O cjapi at che tu dâs par scontade la mê ricandidature: grazie pe fiducie, ma mi somee adore...
Dut câs, se mi ves interessât il "marcjât des vacjis", o varès fat altris sieltis tai agns...
Pai nons: no ai copât nissun... ogni grup al è libar di proponi (o ri-proponi) cui che si riten miôr...
Cualchi non?
Mi ispirarès une soluzion che e viodedi sindic une femine. Cui? no sai... Ce disaressistu di cualchi senatôr mancjât? =)
- 15/10/10 00:57
- Unknown ha detto...
-
e s'al fos un pensionàt....
- 15/10/10 10:39
- thermonuke ha detto...
-
Orpo, ti ispiraresi une sindichesse!
Tu disis une senatrice mancjade parceche se ti scjampe di di une mestre el zio trist ti cjape a scufiots!
Le mestre però mi garbares...
In quant a chel che tu clamis el marcjat des vacjis sta sigur che si è (simpri) fat, il probleme però nol è se tu eris interessat ma se tu jeris invidat...
E mi risulte di no! (anzit) :)
- 15/10/10 12:08
- Christian Romanini ha detto...
-
Mario, cun dut il rispiet, no je une idee che mi stice plui di tant... ancje se un che al è in pension al à il vantaç di vê forsit plui timp... ma no saressie ore di dâ une svolte gjenerazionâl a la politiche?
- 15/10/10 22:37
- Christian Romanini ha detto...
-
thermo,
ce che o intint jo e je une altre robe: ce che o intindevi jo par "marcjât des vacjis" al chel di dî "o mi dais alc, o jo o voi di une altre bande"... jo chest no lu ai mai fat e no je la mê maniere di fâ...
Ma o soi cussient che al pues sucedi...
- 15/10/10 22:42
- The Bourne ha detto...
-
Mandi,
si capis ce cal ha voe di sintisi di il bon Romanini, nome leint le tierc'ultime domande che si è fat:
"O cualchi candidât che al vedi mancul di 35 agns?"
:-)
- 15/10/10 23:22
- Christian Romanini ha detto...
-
Mandi the Bourne,
jo no ai voie di sintîMI a dî nuie =)
come che i ai dit a thermo che al deve par scontade la mê ricandidature: al fâs plasê se cualchidun al dopre peraulis buinis par te, ma in chest câs la prioritât e je une altre...
No mi interesse di sintîMI a dî nuie.
- 15/10/10 23:40
- thermonuke ha detto...
-
No tu mi disaras che dopo une legislature di iniziazion come asesor esterno, un altre come asesor "esonerat" tu as corut par otigni el tierc puest par votos in te cjase des libertats dibant.
Oh siiii, al dipent di sieltis difarentis ma no mi par tant lis toos. Ma forsite ti fas sinti mior fa fente che nol sedi cussi :D
- 17/10/10 15:20
- Christian Romanini ha detto...
-
Usti thermo,
ce resonament complicât...
Ti dîs dome che pal moment mi limiti a fevelâ di totosindic. E no mi met tra i concorincj, ancje se cualchidun mal à za domandât.
Su la mê esperience, o pues dî che no je stade dibant.
O ai fat ce che o ai fat fint cuant che mal àn permetût. E cuant che mi àn fat fûr, dopo une buine incazadure, o ai cjapade une altre strade, dimostrant ce che o savevi fâ (ancje a pro de comunitât) in altris ambients, dulà che il gno lavôr al è stât preseât.
Nemo propheta in patria? boh, no le metarès cussì... semplicementri chest al è sucedût.
Mi soio pentît di ce che o ai fat? NANCJE UN TIC, COMPRINDÛT IL FAT DI NO VÊ ACETADE UNE IMPOSIZION CHE O RITIGNEVI INJUSTE. Ancje se dopo, chest gno ategjament mi à costât ce che mi à costât. Anzit, se mi ves di capitâ dut doman, lu tornarès a fâ cence nissun fastidi.
Ti sêstu mai domandât parcè che inmò no si sa ce che cualchidun al voleve publicâ sul boletin comunâl di dute la comunitât e il diretôr responsabil nol à volût publicâ parcè che lu à ritignût no adat par une testade istituzionâl?
- 18/10/10 00:22
- venir mario ha detto...
-
io o disares che par me tu laresis ben ancje tu,ma tu no tu le pensis come le leghe e partant a le inutil che o fasi el toto sindic par te.Ameno che no tal programma che tu partaras a viodi ai cittadins no tu metis in prim'ordine les riformes che pratindin chei de leghe.Par sera le discors ,un sindic femine ben e straben ma cui!!!!!!!
- 20/10/10 15:31
- tuesin ha detto...
-
Lant a tor ,in tes famees o ai sintùt a dì che a le un biel piès che no tu ti interesìs di majan.
E disin ancje che a lè un biel tòc che no tu ti fasisi viodi in municipi.
E disin ancje che nisun si è nacuart di ce che tu as dimostrat di savè fâ fur di majan(ancje a pro de comunitât), specie a farle.
Ma forsit No ti interesse di sintîti a dî nuie.
- 22/11/10 10:02


text:
Dilunc dut l’Istât, l’unic argoment di conversazion al jere il cjalt cence precedents: in Avost, pe prime volte, a son stâts misurâts plui di 40 grâts (par sei precîs, 40,5) a Bad Altenburg, in Basse Austrie.
Cumò, daspò che plui o mancul ducj a son tornâts des vacancis, la campagne eletorâl e jentre inte fase cjalde. Viodût che o vin un gnûf partît, il team dal miliardari Frank Stronach, ducj i partîts a scuegnin batisi ancjemò di plui dal solit. Però un grant grup in Austrie, vâl a dî chei che il passepuart austriac no lu àn, nol sarà in grât di metisi in zûc.
I esperts de democrazie e i migrants interessâts a domandin il dirit di vôt par ducj che a son a stâ e a lavorin in Austrie, fin a ducj chei che a scuegnin paiâ tassis. I ricercjadôrs sul teme de democrazie Rainer Bauböck e Gerd Valchars a àn presentât i risultâts di un studi european che al à analizât i diviers sistemis di elezion. Il risultât pe Austrie? Negatîf. Tal confront european la Austrie e je in ritart sedi in mert al dirit di vôt sedi te materie di acès ae citadinance (viôt ancje l’articul su chest teme tal numar passât), come che e à constatât la organizazion austriache SOS Mitmensch* intune conference stampe tal Avost di chest an. Daûr la lôr opinion, il stât presint al rapresente un ostacul tal procès de integrazion dai migrants. Il dirit di vôt al è un simbul impuartant dal jessi part di une comunitât democratiche.
SOS Mitmensch al à anunziât tant che segn di une democrazie che al cjape dentri pardabon ognidun – o, cun altris peraulis, une democrazie “inclusive” – di tignî a Viene ai 24 di Setembar une elezion nazionâl pai citadins cence passepuart austriac.
***
A son escludûts de partecipazion democratiche
“Il numar di residents forescj in Austrie al è di cirche un milion. Il 40% di lôr al è a stâ in Austrie za di plui di dîs agns, il 15% però nol è nassût in Austrie. Tra i paîs europeans, la Austrie e à lis plui altis cuotis di imigrâts te popolazion, ma e à ancje une des leçs plui restritivis in materie di acès ai dirits politics e di citadinance. Di chest al ven fûr che une gran part de societât, intant che e je subordenade aes leçs, e je escludude de partecipazion democratiche, come che al à criticât Bauböck dal Istitût Universitari European.
***
Studi: cemût che si vote in Europe
Secont une ricercje europeane che e met sot la lint ducj i sistemis di elezions, la Austrie si cjate dentri de minorance di dodis paîs europeans li che il dirit di vôt al è leât a strent ae citadinance.
Il dirit di vôt pai stranîrs al è te pe plui part dai membris de UE limitât aes elezions comunâls. Une espansion gjenerâl ae elezions regjonâls e je previodude in Danimarcje, Ream Unît, Svezie, Slovachie e Ongjarie. Come alternative al dirit di partecipazion democratiche dai imigrâts al reste dome di spietâ il timp necessari par otignî la citadinance – però ancje chi la Austrie si cjate intal grup dai paîs plui restritîfs in Europe adun cu la Danimarcje, i Stâts baltics, la Bulgarie e la Ongjarie -.
***
Ai 24 di Setembar la elezion parlamentâr dai “il to passepuart no mi impuarte!”
La organizazion SOS Mitmensch* e viôt te «esclusion di une part significative de popolazion residente ae partecipazion aes elezions une limitazion de democrazie». «La politiche austriache e rivuarde ducj chei che a àn sielzût la Austrie tant che il lôr centri di vite, indipendentementri dal lôr passepuart. Cussì, in maniere simboliche, o tignarìn elezions improntadis al ‘il to passepuart no mi impuarte’», al a dit Alexander Pollak, il puartevôs di SOS Mitmensch.
***
E i forescj, a cui daressino il lôr vôt?
Un sondaç atuâl di residents a Berlin e Stocarde al à mostrât che la metât dai migrants e volarès partecipâ ae politiche in Gjermanie, particolarmentri chei ben integrâts. Ancje cheste e je une testemoneance che la integrazion e la partecipazion ae politiche e ae vite sociâl a son une vore leadis une cun chê altre. I imigrâts che si sintin discriminâts – daûr chel sondaç – a varessin sielzût i partîts di çampe.
* SOS Mitmensch (= prossim, simil) http://www.sosmitmensch.at/ e je une organizazion pai dirits umans in Austrie. La associazion si considere un grup di pression (inglês: pressure group) che si bat pal rispiet dai dirits umans. L’obietîf al è il principi etic e politic che al declare che dutis lis personis a àn dirits e dovês compagns e chê stesse dignitât. La organizazion e je stade impastanade ai 10 dicembar dal 1992 tant che associazion. ❚
Janez Erat
AUSTRIE. Dirit di vôt domandât pai migrants............
Dilunc dut l’Istât, l’unic argoment di conversazion al jere il cjalt cence precedents: in Avost, pe prime volte, a son stâts misurâts plui di 40 grâts (par sei precîs, 40,5) a Bad Altenburg, in Basse Austrie.


text:
In cheste sezion o podês scuvierzi tropis utilitâts che si pò cjatâ dentri te categorie des bustis in cartoncin.
Imbalaç adat par volums piçui e mezans, lis bustis a àn dentri di se un potenziâl creatîf alt, midiant lis tantis pussibilitâts che e da la stampe offset, lis varietâts dai materiâi che si doprin e la pussibilitât di creâ, cu la fusteladure, formis gnovis e interessantis.
I progjets grafics cui packaging di cheste pagjine a son stât fats pai nestris Clients, e lis imagjins a vuelin dâ une mostre di esemplârs difarents, cui lôr aspiets tecnics, che o sin in stât di produsi.


text:
Poseidon
Inte religjon greghe antighe, Poseidon (par grêc Πoσeιδῶv) al è il diu dal mâr, dai cjavai e, inte sô acezion di Scjassetiere, dai taramot. Divinitâts similis a Poseidon dal mont antîc a son stadisRodon inte mitologjie iliriche, Nethuns inte mitologjie etrusche e Netun in chê romane.
In so onôr a vignivin celebrâts i zûcs Istmics.
Poseidon al jere fi di Cron e Ree. Daûr des tradizions al è calcolât mo il fradi grant mo il fradi piçul di Zeus. Al pâr di siei fradis e sûrs al è stât divorât dal pari, che lu à gomitât cuant che al è stât costret di Zeus, l'ultin nassût, rivât a scjampâ dal gjenitôr teribil. Zeus insiemi cun siei fradis e sûrs, cui Ecatonchirs, cui zigant e cui ciclop al à batût Cron e i Titans, e i à gjavât il podê. Parciertis variantis de liende Poseidon al è stât arlevât e tirât sù dai Telchins te isule di Rodi, e de fie dal Ocean, Cefire, te stesse maniere che Zeus al è stât tirât sù dai Coribants a Crete. Cuant che dopo si à decidût di dividi il mont in trê reams, Zeus al à vût il cîl, Ade il mont soterani dai muarts, intant che a Poseidon i àn tocjât il mâr e lis aghis.
Inte Odissee Poseidon al fâs une part impuartante par vie dal so odi par Odisseu, dovût al fat che l'eroi al à svuarbât so fi, il ciclop Polifem. La smare di Poseidon e impedìs par tancj agns a Odisseu di tornâ a Itache.


text:
Il Friûl al fasarès ben a cirîsi un psichiatri, se al vûl evitâ consecuencis piês. Ce isal daûr a sucedi? Sempliç: Pordenon, in fibrilazion ancje pes modifichis dai assets istituzionâi (la sparizion des Provinciis cul stop aes prossimis elezions dal Friûl ocidentâl, ma ancje lis vôs di cancelazion de presince di cualchi istituzion sul so teritori), al reagjìs a chês che al sint tant che “menacis”, cirint in maniere juste di “ritaiâsi” un gnûf rûl e un gnûf spazi, ma cun reazions e cun “leturis” de realtât che cualchi volte al somee che a lenzin la manie di persecuzion, inte miôr des ipotesis.
Il cjamp principâl di contese al è chel de economie, dulà che intes ultimis setemanis il scuintri si è spiçât. E, in maniere paradossâl, al è Udin chel che al finìs inte smire. O cjapìn il câs di Confindustrie. Intant che Triest e Gurize – dulà che la presince dal manifaturîr industriâl “regjonâl” e je cuasi simboliche (o escludìn la Fincantieri di Monfalcon, che e je a ducj i efiets une aziende di Stât e che, cjale il câs, e esprim il president di Confindustrie F-VJ Giuseppe Bono) – a àn dât za vite a une agregazion des dôs associazions teritoriâls, Pordenon al refude la idee di rivâ a une sole realtât regjonâl dai Industriâi, sostignût di Udin, e al anunzie di cjalâ invezit a une ipotesi dal Nordest. Cundut che Udin al rapresenti cuasi la metât dal tiessût produtîf regjonâl e, insiemi cun Pordenon, e sedi la sole provincie là che il setôr des manifaturis al tiri. Il “dinei” di une aleance – che come intal câs dai Industriâi al sarès motivât di plui grandis economiis e de razionalizazion di servizis – al rivuarde ancje il setôr fieristic, dulà che Pordenon al met “palets” a une fusion cun Udin. La “linie dure” dal Friûl ocidentâl e je sostignude dal president di Unindustria Pordenone, Michelangelo Agrusti, e di chel de Fiere di Pordenon, Alvaro Cardin: no sigûr dai biâts, stant che a son su la sene politiche regjonâl di ben prime di Tangjentopoli… Unic setôr che al moment nol somee tocjât des polemichis al è chel di Unioncamere F-VJ, stant che – cemût che al jere previodût par altri di timp dai acuardis – propit di pôc si è regjistrât il passaç des consegnis di Giovanni Da Pozzo, Udin a Giovanni Pavan, president dal Ent de cjamare pordenonese.
Tornant ae idee di une fusion di dutis lis associazions teritoriâls intune uniche Confindustrie regjonâl, Agrusti – che ciertis vôs a volevin che al ves sotscrit a so timp un acuardi cun Bono par une “stafete” ae vuide de Confindustrie F-VJ (chest prime che il Tribunâl di Pordenon al declaràs falide la Onda communication, che a Agrusti i faseve riferiment, e prime che al sclopàs il câs des furniduris a Generali) – al à plui voltis dit di cjalâ a une dimension soreregjonâl. Nuie di gnûf: no je la prime volte che Pordenon al fâs sieltis che a cjalin plui a Ovest che a Est: il distret des mobiliis de Livence e je une simbiosi venete-furlane, pes furniduris energjetichis i Industriâi di Pordenon za in passât a vevin sielt aleancis cun altris provinciis dal Venit e il stes al è sucedût sul front dai finanziaments aes impresis, viôt par esempli Confidi. Tant par citâ dome cualchi câs. Si podarès zontâ che, ancje par motîfs dome logjistics, par esempli, Pordenon nol sint propit tant che “regjonâl” l’aeropuart di Roncjis di Monfalcon. E dopo, disìnsal: intai rapuarts tra Diestre e Çampe dal Tiliment la sindrome de “mari-marastre” fin cumò no je passade… E cussì, tra lis tentazions dal Venit di viodisi ricognossude une autonomie di statût speciâl e lis tentazions (confessadis da râr in maniere vierte) di plui fuarcis politichis di “cancelâ” invezit la specialitât dal F-VJ, la “boutade” dai pordenonês di scometi su gnûfs assets istituzionâi indulà podêsi viodi assegnât un plui grant “pês specific” e podarès ancje paiâ. Cuissà. Al è però di domandâsi a ce presit pal teritori dal F-VJ, stant che la Storie – chê cu la S maiuscule – nus à dât za une dimostrazion di cemût che il Venit al interpreti i siei rapuarts cu la proprie… “campagne”. Mancje une classe dirigjente previdente? Nol isal un ricambi gjenerazionâl? Stino sentâts te ombre dai cjampanii spietant che alc al sucedi? Vino gust di fâsi mâl di bessôi? Dotôr Freud, che nus judi. ❚
Linux
Un psichiatre pal Friûl............
Il Friûl al fasarès ben a cirîsi un psichiatri, se al vûl evitâ consecuencis piês. Ce isal daûr a sucedi? Sempliç: Pordenon, in fibrilazion ancje pes modifichis dai assets istituzionâi (la sparizion des Provinciis cul stop aes prossimis elezions dal Friûl ocidentâl, ma ancje lis vôs di cancelazion de presince di cualchi istituzion sul so teritori), al reagjìs a chês che al sint tant che “menacis”, cirint in maniere juste di “ritaiâsi” un gnûf rûl e un gnûf spazi, ma cun reazions e cun “leturis” de realtât che cualchi volte al somee che a lenzin la manie di persecuzion, inte miôr des ipotesis.


text:
26 settembre 2009
Zornade europeane des lenghis
Come ogni an, ancje jo o ricuardi la zornade europeane des lenghis, comprindudis chês mancul pandudis, par esempli chês che feveladis dai popui cence stât.
Chest apontament al è celebrât dal 2001 cuant che la Europe e à formalizâ "an european pal multilinguisim.
Par savênt di plui, lait a lei chi.
Chest apontament al è celebrât dal 2001 cuant che la Europe e à formalizâ "an european pal multilinguisim.
Par savênt di plui, lait a lei chi.
Nessun commento:
Iscriviti a: Commenti sul post (Atom)